Қозоғистон бош прокуратураси: Аблязовни жиноий таъқиб этиш давом эттирилади\n13:36 / 14.12.2016\nҚозоғистон бош прокуратураси собиқ банкир Мухтор Аблязовга нисбатан қўзғатилган жиноий иш давом эттирилиши керак, деган фикрда. Бу ҳақда маҳкама сайтида чоп этилган матбуот релизида айтилади.\n"Жиноий иш бўйича тергов тугагани йўқ – Аблязов ва унинг ҳамтовоқлари ғойиб бўлишган. Жиноят-процессуал қонунчилик талаблари асосида айбланувчи шахсни жиноий таъқиб қилиш ҳуқуқни муҳофаза қилувчи органлар томонидан уни судга топширилгунга қадар давом этиши лозим", - дейилади хабарда.\nТаъкидланишича, маҳкама "айбланувчиларни қўлга олиш учун қонунчилик билан назарда тутилган барча чораларни қўллайди".\nМаълумот учун, Мухтор Аблязов 1998-1999 йилларда Қозоғистон энергетика, саноат ва савдо вазири бўлган. У 2005-2009 йилларда БТА-банк директорлар кенгашига раҳбарлик қилди. 2009 йилда эса унга нисбатан Қозоғистон ва Россияда йирик миқдордаги маблағни ўзлаштириш бўйича айблов қўйилган ва ҳибсга олишга ордер берилган. РФда Аблязов деярли 5 миллиард долларлик молиявий найрангларни амалга оширганликда айбланганди.\nАблязов 2013 йилнинг июлида халқаро ордер талаби билан қўлга олиниб, ўшандан бери Франциядаги ҳибсхонада сақланмоқда. 2015 йилнинг сентябрида эса Франция бош вазири Манюэль Вальс айбланувчини Россияга экстрадиция қилиш ҳақидаги фармонга имзо чекди. Шундан сўнг банкир ҳимоячилари Франция Давлат кенгашига шикоят аризаси билан чиқишган ва у Аблязовни экстрадиция қилишни бекор қилган.\nҚозоғистон суд жиноят Мухтор Аблязов банкир


Архивы АКТЕР | KITAB.UZ\nРоссияда маст актёр содир этган аварияда одам ўлди\nРоссияда хизмат кўрсатган театр ва кино актёри Михаил Ефремов уй қамоғига ҳукм қилинди. У маст ҳолатда машина ҳайдаб автоҳалокат келтириб чиқарган. Оқибатда у билан тўқнашган машина ҳайдовчиси ҳалок бўлган. Бу ҳақда интернет манбалар асосида Кун маълум қилди. Авариядан кейин актёрни четга чиқмаслик тўғрисидаги тилхат билан уйига қўйиб юборишганди. Ефремов 9Батафсил ўқинг\nҚайси актёр битта сўзи учун 7 000 доллар олишини биласизми?\nCasumo Голливуд юлдузларининг кадрда айтган битта сўзи учун қанча гонорар олишини маълум қилди. «Cinema Blend» порталига кўра, дунёга машҳур актёрлар рейтингида бу борада энг кўп даромадни актёр Том Круз олади. Унинг кадрдаги битта сўзи учун тўланадиган ҳақ 7 минг долларни ташкил қилади. Ажабланарли томони шундаки, Круз кўпинча гонорар эмас, фильмданБатафсил ўқинг


Шаҳар-қамоқхона: "Исломий давлат" босиб олган Мосул\n"Исломий давлат" босиб олган Мосулда қаршилик кўрсатганлар жазоланмоқда, эркин ҳаракатланиш чекланган, "ДАИШ" сўзини хитоб қилган ёш бола эса калтакланди. Аммо, шаҳар кўчалари тоза, электр токи бор. Мосулнинг бир турғуни шаҳардаги хавфсизликни “жуда яхши” деб баҳолади, аммо яқинлари Мосулда қолганлар бир йил ўтиб, "Мосул қамоқхонага айланди" демоқда.\nБағдодда истиқомат қилувчи Аҳмад Мосулда қолган икки ака-укаси ва икки опа-синглиси билан ҳар ҳафта суҳбатлашишини айтади.\nАҳмад Озодлик радиоси Ироқ хизмати билан 4 июнь куни телефон орқали қилган суҳбатда “Аҳволлари ўртача эканлигини айтдилар, аммо иш йўқ. У ер хавфсиз; ака-укаларим бориб-келиб турибдилар, уйга кеч қайта оладилар”, деди. (Хавфсизлик нуқтаи назаридан Аҳмаднинг исми ўзгартирилди.)\nАммо Аҳмад ака-укаси ўзларини қамоқхонадагидек ҳис қилаётганларини айтди. Аҳмаднинг ака-укаси шаҳардан чиқмочи бўлсалар, узундан-узоқ қоғозбозликдан иборат жараёндан ўтиб, рухсат олишлари керак.\nМосулдан кетиш рухсатини олганлар қайтиб келиши шарт. "Исломий давлат" шаҳарни тарк этганлар қайтиб келишини таъминлаш учун махсус тизим ишлаб чиққан.\nШаҳардан чиқмоқчи бўлган ҳар бир одам машина, уй ёки бошқа мулкни гаровга қолдириши керак. Агар шаҳардан чиққан киши қайтиб келмаса, унинг мулки мусодара қилинади.\nБундан ташқари, Мосул турғунлари қайтиб келишларини кафолатлайдиган бирор кишини танлашлари керак.\n“Агар бир акам саёҳат қилмоқчи бўлса, иккинчиси унга кафил бўлиши керак”, деди Аҳмад.\nАҳмад Мосулдаги оила-аъзоларини кўришга муваффақ бўлгани йўқ. Унинг айтишича, Мосулга бориш мумкин, аммо кейин Бағдодга қайтиб келиб бўлмайди. “Мосулга бора оласиз, аммо у ердан кета олмайсиз”, дейди у.\nАёллар уйда ўтириши керак\nЭркаклар Мосул бўйлаб юришлари мумкин. Аёллар учун вазият бошқача.\nОйиси, ака-укалари, опа-сингиллари ҳамда хола-аммалари Мосулда истиқомат қилаётган Надиянинг айтишича, аёллар маҳрамсиз кўчага чиқа олмайдилар ва бошдан-оёқ таналарини ёпиб турувчи кийим кийишлари шарт.\nРамазон ойи кириши билан янги қоида таъсис қилинади. Бу қоидага биноан ифторгача аёллар умуман кўчага чиқа олмайдилар.\nНадиянинг айтишича, "Исломий давлат"нинг бу қарорига сабаб жангариларнинг “Аёл кишини кўрган эркак рўзаси бузилиши мумкин”, деб ҳисоблашидир. (Хавфсизлик нуқтаи назаридан Надиянинг ҳам исми ўзгартирилди.)\nТурмушга чиққанидан кейин Бағдодга кўчиб ўтган Надия Мосулни жангарилар бир йил аввал эгаллаганидан бери ўз оила-аъзоларини кўра олмаётганини айтади.\nНадияга кўра, "Исломий давлат" мосулликларнинг шаҳардан ташқаридагилар билан телефон орқали гаплашишини қийинлаштириб қўйган.\nЖангарилар Мосулдаги телефон минораларини қулатганидан кейин шаҳар турғунларининг айримлари шаҳар чеккасидаги алоқа бор жойларга чиқа бошладилар. Аммо бундай қилиш хавфли.\n“Агар бундай қилганларни "Исломий давлат" жангариси кўриб қолса, телефонларини тортиб олади ва уларни "Исломий давлат"га қарши режа тузишда айблаб, таҳдид қилади”, деди Надия.\nМосул шарқидаги ерларда телефон орқали суҳбатлашмоқчи бўлганларнинг телефонларини жангарилар тортиб олгани ва бузиб ташлагани ҳақида хабарлар бор.\nНадиянинг айтишича, Мосулдаги қариндоши Ибрилдаги ўғли билан суҳбатлашмоқчи бўлганида жангарилар унинг телефонини синдириб ташлаган. Надия ва унинг оила-аъзолари ўша қариндошларига нима бўлганини билмайдилар. Балки жангарилар уни олиб кетган. Балки уни калтаклашган.\nНадия онаси шаҳарнинг телефон сигнали бор шимолий ҳудудига бора олмагани учун у билан гаплашолмаётганини қўшимча қилди.\n"Исломий давлат" Мосулни эгаллаганидан кейин ота-оналар болаларини портлашлардан ҳимоя қилиш учун уйда сақладилар.\nҲозир ҳам одамлар фарзандларидан хавотир оладилар. Аммо портлашлар ортиқ энг катта хавф эмас.\n“Ҳозир гапиришдан ҳайиқадилар”, деди Надия.\nНадия қариндошининг беш яшар ўғли отаси билан ўз дўконларида турганида “ДАИШ” сўзини хитоб қилган.\n“ДАИШ” - "Исломий давлат"нинг эски номи - ИШИДнинг арабча қисқартмаси бўлиб, жангарилар бу сўзни ҳақорат ўлароқ қабул қиладилар.\nБоланинг бу сўзини эшитган жангариларнинг ғазаби қўзғаган. Жангариларнинг бири болани қаттиқ калтаклаган.\nБоласи янада қаттиқ жазоланишидан қўрққан ота ўзи ўғлини калтаклай бошлаган ва жангарилардан кечирим сўраган. Надиянинг айтишича, боланинг отаси жангарилар фарзандини олиб кетишидан ёки унинг панжаси ёки қўлини кесишидан қўрққан.\nҚаршиликларга барҳам берилди\nЖангарилар Мосулни эндигина эгаллаган пайтларда айримлар қаршилик кўрсатган. Аммо, Мосулда қариндоши бор ироқликларнинг айтишича, бугунга келиб қаршиликларга бутунлай барҳам берилди.\n“Бошида Мосул халқи қаршилик кўрсатган, аммо уларни дарҳол жазолашган ва бўйсундиришган”, деди Аҳмад. “Ҳали ҳам қаршилик кўрсатишни истайдилар, аммо бундай қилишга имконлари йўқ”.\nНадиянинг айтишича, қаршилик кўрсатмоқчи бўлганларни "Исломий давлат" аниқлаб, ўлдирганидан кейин жангариларга қарши ҳаракатлар яширинган.\nНадияга кўра, "Исломий давлат" Мосулга кириб бораётганида айрим мосулликлар жангарилар уларни ҳукуматдан ҳимоя қилишига ишониб, гуруҳни қўллаган.\nНадия Мосулнинг айрим турғунлари ишсизлик каби муаммолар ҳақида нолисалар ҳам, жангари гуруҳни ҳалиям қўллашларини айтди.\nМосулда аёллар ишлаши мумкин эмас. Шаҳарда қариндоши бор ироқликлар эркаклар учун ҳам иш озлигини айтмоқдалар.\n“Укам ҳатто такси ҳайдовчиси учун ҳам иш йўқ демоқда”, дейди Аҳмад. “Олийгоҳ ўқитувчилари, собиқ ҳарбийлар, муҳандислар ва ишчилар ҳаммаси ишсиз”.\nАҳмад укасига Ирбилдаги танишлари орқали пул юбориб ёрдам бераётганини айтади.\nАммо, у бундай қилиш мураккаблашиб бораётганини қўшимча қилди.\nЧироқлар ўчгани йўқ\nМосулда оила аъзолари бор бўлган ироқликларнинг айтишича, шаҳарда ишсизлик кенг тарқалган бўлишига қарамасдан, "Исломий давлат" шаҳардаги оммавий хизматлар яхши ишлашига эътибор қаратиб келади.\nАҳмаднинг укаси унга шаҳар кўчаларидаги чироқлар аввалгидан анча яхшилигини, кўчалар тоза, хавфсизлик даражаси ҳамда электр токи билан таъминлаш жуда яхши эканлигини айтган.\n"Исломий давлат" Мосулда озиқ-овқат етарли бўлишига ҳам эътибор қаратмоқда. Аҳмаднинг айтишича, маҳсулотлар шаҳарга Дуҳок орқали етиб бормоқда.\nНадия Мосулда озиқ-овқат борлигига қарамасдан, вазият шаҳар жангарилар қўлига ўтишидан аввал бошқача бўлганини айтади.\nАввал Мосулга маҳсулотлар Туркия ва Бағдоддан келиб турган. Ҳозир бу йўллар ёпиқ. Надия бунинг натижасида ИД мой ва гуруч каби маҳсулотларни Сурияда жангарилар эгаллаган ҳудудлардан олиб келаётганини айтади.\nМосулда қариндоши бор ироқликларнинг айтишича, шаҳардаги ИД жангарилари, асосан, ажнабийлардир.\nОзодлик радиоси Ироқ хизмати билан суҳбатда Надия “Улар бутун дунёдан келган: россияликлар, сурияликлар, покистонликлар, афғонистонликлар, францияликлар ва бошқалар”, деди. “Улар ўз аёллари билан келганлар. Ҳатто, болаларида ҳам қурол бор”.\nАҳмад ИД мосулликлар ёрдамида шаҳарнинг қимматбаҳо қадимий буюмларини ўғирлаётганини ва талон-тарож қилаётганини айтади.\n“Улар бизга келиб ўғирланган жисмларни ташишда ёрдам беришимизни талаб қилишди. Қандай қилиб буни рад эта оласиз? Ўз миллий ҳукуматимиз шахсий қуролларимизни мусодара қилган эди, шунинг учун бизда ўзимизни ҳимоя қилиш учун ҳеч вақо йўқ эди”, деди Аҳмад.\nАҳмад ИД ёш болаларни ҳарбий тайёргарликдан ўтказаётганини қўшимча қилди.\nНадия ҳам, Аҳмад ҳам ИД Мосулни забт этаётганида шаҳарликлар орасида жангариларга ёрдам берганлар бўлганини айтишди.\nАҳмад "Исломий давлат"нинг Мосулни эгаллаб олишини таърифлар экан: "Бир кун ҳаммаси нормал эди; эртаси улар ҳукмрон бўлиб олиб дарёни кесиб ўтаёган эдилар”, деди. “Уларга шаҳар ёнидаги ҳудудларда ёрдам беришган”.\nНадия шаҳар ичидаги ИД тарафдорлари жангариларга қайси уйлар насронийларга ва язидийларга тегишли эканлиги ҳақида маълумот бериб туришганини айтди.\n“Четдан келганлар маълум бир уй насронийларга ёки язидийларга тегишли эканлигини билмайди. Шундай экан уларга ким бу уйларни кўрсатиб берган? Уларга шаҳарликларнинг ўзлари ёрдам берган. Улар орасида жангарилар сафига қўшилганлар ҳам бор”, деди Надия.


Алимент пулига тилла сирға - zarnews.uz\nАлимент пулига тилла сирға\nНазаримда биз инсонийликнинг энг гўзал сифатларидан бўлган шукрни унутгандаймиз.\nСизга ҳам таниш манзарани кўз олдингизга келтириб кўринг. Атрофимизда мерос талашиб ёқавайрон бўлаётган, бир умр юз кўрмас бўлиб кетаётган ака-ука, опа-сингиллар йўқми? Шифохонада даволанаётган отаси ёки онасининг ҳолидан хабар олмай йўлига қон қақшатиб қўйганлар-чи? Вояга етмаган, меҳрга зор фарзанд учун тўланадиган алимент пулини тўлашдан қочиб юрган ота ёки ҳою ҳавас ортидан қувиб, чет элларда юрган, фарзандига оналик меҳрини бермаётган аёллар орамизда йўқ, деб ўйлайсизми?\nЯқинда туман марказидан уйга қайтаётгандим. Уч нафар йўловчимиз. Ҳайдовчи яна бир йўловчи олиши керак. Орқа ўриндиқда ўзаро суҳбатлашиб ўтирган икки аёлдан бири, ўрта ёшлардаги аёл набирасининг отасидан алимент пулини ундириб олганини, тўй бўлаётган қизига тилла сирға олиш учун кетаётганини айтиб қолди.\nҲайрон бўлдим. Нега алимент пули боланинг таъминоти учун, унинг соғлом вояга етиши учун эмас, зеб-зийнат учун сарфланиши лозим? Бу зебу зийнат фарзанд учун нима қилиб беради?\nМаълумки, фарзандларга ота-онанинг моддий ва маънавий кўмаги бирдай зарур. Турли сабаблар билан ажрашган оила фарзандлари учун қабул қилинган қонунларимиз ота ёки она бола учун моддий таъминот билан таъминлашни кафолатлайди. Бу луғавий маъносига асосан озуқа, кийим-бош, мактаб ўқув қуроллари харид қилиши учун алимент ҳисобланади. Белгиланган алиментни вақтида тўламаган айрим ота-оналарга эса тегишли тартибда жазо чоралари кўрилади.\n- Мен олий маълумотли бўла туриб адашдим, хато қилдим. Тақдиримни амма-холаларимга ишондим, - афсус билан бош чайқайди ҳамсуҳбатим кўзда ёш билан. - Оқибатда ютқаздим. Шундай ютқаздимки, ёнимдаги катталар ўз яқинларим, туғишган жигарларим мени йўлдан адаштирди. Мен бахтли яшашга, тўкин ҳаёт кечиришга муносиб эдим. Баъзан фарзандимнинг истакларини бажара олмасам кўзларидаги маъюсликни кўриб, ўзимни қўярга жой топа олмай қоламан. Болага отанинг маънавий кўмаги, кечалари йиғлаб уйғонганда бошини силайдиган меҳрибон қўллари керак экан…\nБирга оила қуришга аҳдлашув ёки никоҳ ёшлар ҳаётидаги фақат бахтли одамларгина бўлиб қолмай айни пайтда, энг муҳим масъулиятли палла ҳамдир. Афсуски, айрим ота-оналар, уларнинг қариндошлари фарзандларининг бахтли ҳаёт кечиришлари учун энг зарур омилларни унутадилар. Никоҳ тўйларини дабдабали ўтказишга, ҳаддан ортиқ қимматбаҳо совғалар тайёрлашга ҳаракат қиладилар. Бундай ташвишлар туфайли бахтли оила қуриш учун энг зарур омиллар унутилади. Шундай ҳам бўладики, тўйдан кўп ўтмай судга мурожаат этадиган келин-куёвларнинг асосий мақсади оилани сақлаб қолиш эмас, мол-мулкни бўлишдан иборат бўлади. Мол-дунё олдида уларнинг кўзига ҳеч нарса кўринмайди. Уйи бузилганини, фарзандлари тирик етим бўлиб қолаётганини ўйламайди, музей каби жиҳозланган қатор-қатор хоналарда шириндан-шакар фарзандлари яйраб-яшнаб юрмаётганини ўйламайди. Ота-она эса келин-куёв ўйнаб-кулиб ёшлик даврини суриб юрадиган пайтда ажрашиб кетаётганига юраги ачишмайди-ю, мол-дунёни бўлиш, алимент ундириш йўлларини излайди.\nШу ўринда савол туғилади. Хўш, бир гўдак кўнгли чил-чил синиб дунёда армон билан яшаб ўтгудай катта гуноҳнинг жавобгарлигини кимнинг зиммасига юклаймиз? Эркакнингми ё аёлнинг? Умуман, бу юклашдан болага, жамиятга қандай фойда бор? Ўзи дунёга келтирган гўдаклар олдидаги масъулият юкини елкасидан улоқтириб, тинч, осойишта ўтаётган ҳар бир кунига шукур қилмай ўз кўнгил кўчасига кетаётган айрим нотавон бандаларни инсофга келтирадиган куч керак.\nҲа, биз, энг аввало, оёқларимиз юриб, кўзларимиз кўриб, юрагимиз уриб тургани, фарзандларимиз келажагини ўйлаб яшаётганимиз учун шукур қилмоғимиз керак. Атрофга боқиб, ҳамма нарса ғанимат эканлигини тушуниб етиш, борига шукур қила билиш зарур. Астойдил интилса бугун кечагидан, эртага эса бугундан яхши, фарзанд келажаги, бахтини ўйлаб яшаш нақадар лаззатли эканлигини ҳис этиш қандай бахт!\nАлимент бўйича энг кўп бериладиган 10 саволга жавоб\nАлимент тўламаган 330 киши маъмурий жавобгарликка тортилди\nҚарздор ота маъмурий қамоққа олинди\nТелефон орқали учрашувга чақириб, аёлга нисбатан талончилик содир этган шахс ушланди\nЎзбекистонда ноябрда «Кексалар учун туризм ойлиги» жорий қилинади\nМаҳсулотни қадоқлашда қачон ўзгариш бўлади?\nТрикотаж фабрикасининг сабзавот “конвейери”\nЭртага ҳамюртларимиз учун Санкт-Петербургдан чартер рейси амалга оширилади\nкоронавирус АҚШ чегара жиноят иши Норозилик намойишлари коронавирус соғайганлар Самарқанд Туризм ЙТҲ Қирғизистон Булунғур ёнғин


Илоҳим, ҳаловатли кунларга яна қайтайлик!.. - Hidoyat.uz\nАсосий саҳифа Мақолалар Илоҳим, ҳаловатли кунларга яна қайтайлик!..\nЧоп этилди Fevral 26, 2021 Илоҳим, ҳаловатли кунларга яна қайтайлик!..da fikr bildirishni o'chirish\n(Шифохонада Аллоҳ таолодан шифо сўраб, илтижо қилган нуронийнинг дил сўзлари)\nАссалому алайкум, азизларим! Мен 20 йил Наманган шаҳрида бош имомхатиб, вилоят бош имомхатиби ноиби бўлиб ишладим. Бу хатни тасаввур ва тафаккур қилиб, Аллоҳ берган бебаҳо неъматларни яна бир бор эсга олиб, шукрона келтиришингиз учун ёзяпман.\nКасалхона. Кимларга кислород уланган, яна кимдир оғриқ зўридан ингранади. Беминнат ҳавонинг улуғ неъмат эканини энди биляпмиз. Беш ой карантинда ўтирдик, тан олиш керак, қийналганлар кўп бўлди. Лекин меҳрибон Аллоҳнинг инояти, Юртбошимиз ҳаракати билан “Саховат ва кўмак” карвони етиб келди. Кам таъминланган, ишсиз, ночор ва бева-бечора, тирик етимлар оч қолмади, ўксимади. Аммо чекловлар юмшатилиши билан одамлар лоқайд ва беписанд бўла бошлади. Шу боис касаллик чекинмаётир.\nБунга ким айбдор? Албатта, ўзимиз. Асранмадик, оиламизни асрамадик, оқибатда ҳаммага юқтириб, хасталикни зўрайтириб қўйдик. Энди жонимиз озурда…\nМана, имтиҳон: аввал шифохонага ялиниб чақирилдик, лекин касаллик беркитилди. Дардни беркитсанг, иситмаси ошкор қилади, деганларидек… Аллоҳнинг имтиҳони, синовидан ўтишга нафсимиз йўл қўймади. Мана энди Яратгандан шифо сўраб ётибмиз.\nБу ҳолатга тушмаслигингизни тилаган ҳолда, сизларни огоҳ этишни истайман.\nБизларга берилган ҳаёт – Аллоҳнинг улуғ неъмати. Аммо ҳамма ҳам бунинг қадрига етмайди, етавермайди. “Танамдаги оғриқлар камайса, Аллоҳнинг бебаҳо ҳаво неъматидан тўйиб нафас олсам, йўталларим ариса, иштаҳам очилиб, бир қултум сув билан бир тишлам нон есам эди…” дея орзу қилиб ётган бемор кишиларни кўриб, гувоҳи бўлиб, дуо қилиб ётибмиз. Билингки, Аллоҳ таоло кимга сиҳатсаломатлик неъматини берган бўлса, у жуда ҳам бахтлидир.\nКим уйқусидан уйғонганда оиласи тинч, тани соғ, рўзғорида кунлик обитаоми бўлса, унга дунёнинг барча бойлиги берилибди. Бу гапни мен эмас, балки икки олам сарвари Расулуллоҳ соллаллоҳу алайҳи ва саллам айтганлар.\nҲаммамиз Аллоҳнинг розилигини топиш ва бандалик бурчимизни бажариш, шу билан бир қаторда, ажрсавобга эга бўлиш, гуноҳларни ювиш учун ибодат қиламиз. Уй қурамиз, машина оламиз ва ҳоказо. Бу неъматлар эса мақсадимизга кўра, ё фароғат, ё фалокат бўлади. Ниятимиз мақтаниш, кибрланиш бўлиб қолишидан Ўзи асрасин.\nАллоҳ таоло бандаларига ҳаёт, оила, молу дунё, ҳаво, сув, сиҳатлик, сонсаноқсиз неъматлар бериб қўймадими? Шулардан бири бўлган саломатлигимизни йўқотиб қанча беҳузур бўляпмиз. Қолганлари татимай қоляпти. Шундай экан, ўзимизга раво кўрмаган нарса (дард) бошқаларга юқишига бепарво бўлмайлик.\nБу оқибатлар учун чин қалбимиздан айбимизга иқрор бўлиб, тавбалар қилайлик, Яратгандан ўзимизга ҳам, ўзгаларга ҳам шифо сўрайлик, нажот тилайлик. Тунни тонгга улаб, жонбозлик кўрсатаётган, беморларга тўла шароит яратиб берган, даволанинглар, касалликни яширманглар, ўзларингни ҳам, ўзгаларни ҳам бедаво дарддан ҳимоя қилинглар, дея бизлар учун қайғураётганларнинг меҳнатини қадрлайлик.\nОйнинг ўн беши қоронғу, ўн беши ёруғ. Илоҳим, ёруғ ва ҳаловатли кунлар, осойишта ва хотиржам дамларимизга яна қайтайлик, меҳроқибатимиз йўқолмасин.\n“Ҳидоят” журналининг 2020 йил 11-сонидан


Нусайрийлар: шиалардан ажралиб чиқишларининг сабаби\nBy Муҳаммад Ҳабибуллоҳ on 12/07/2015 АҚИДА ДИНЛАР ВА ОҚИМЛАР НУСАЙРИЙЛАР\nНусайрийларнинг асосчиси форс миллатига мансуб Абу Шуайб Муҳаммад ибн Нусайр деган киши бўлган. У аслида шиаларнинг ўн икки имомийлар тоифасидан бўлиб, ўзини шиалар эътиқодидаги имом Маҳдийнинг эшиги деб эълон қилган. Бу фикр имомийларга маъқул келмагани боис у имомийлардан ажралиб чиқиб, ўзига алоҳида бир гуруҳ тузган. Бу гуруҳ ўз асосчисининг номи – “нусайрийлар” номи билан танилган. Муҳаммад ибн Нусайр ҳижрий 260-йилда вафот этган. У имомийларнинг ўн биринчи имоми Ҳасан Аскарий билан замондош бўлган.\nНусайрийлар ҳанузгача йўлбошчилари Муҳаммад ибн Нусайрнинг фикрларидалар. Уларнинг фикрларида, агар таъбир жоиз бўлса динларида на намоз ва на ҳаж бор. Уларнинг аксари қиёмат кунига ҳам иймон келтиришмайди. Аксинча, одам вафот этганидан кейин руҳлар қайтадан дунёга келади, дейишади.\nНамозни, ҳажни тан олмайдиган, қиёмат кунига ишонмайдиган фирқани қандай қилиб мусулмон дейишимиз мумкин?! Лекин биз аҳли суннат ўлароқ, бу фирқанинг аслида ким эканини унутдик ва бугун мана шу айбимизнинг жабрини татимоқдамиз. Бу тоифанинг эътиқодий ва бошқа масалалардаги хатолари келгусида батафсил ёритиб ўтилади, иншаоллоҳ.\nШуни ҳам айтиб ўтиш керакки, охирги кунларда имомийлар шиаларнинг барча мазҳабларини, масалан, нусайрийлар, ҳатто ботинийларни ҳам бирлаштириб, ўз сафини кенгайтириш ниятидалар. Шунинг учун “нусайрийлар аҳли байтнинг издошлари” шиорини бутун жаҳонга тарқатишмоқда. Бугун Сурияда бўлаётган воқеаларда рофизийларнинг алавий нусайрийларга қанчалик ёрдам бераётгани уларнинг мақсадини янада ёритиб беради.\nAvvalgi maqolaУсмон розияллоҳу анҳу: Бошига тушган синовлари ва Ҳабашистонга ҳижрат қилиши\nKeyingi maqola Ширкнинг хатари


Пахтачида қовун-тарвузлар лаборатория текширувисиз сотилмоқда. Мутасадди ташкилотлар нега назорат олиб бормаяпти? — Uzmedtexprom\nПахтачида қовун-тарвузлар лаборатория текширувисиз сотилмоқда. Мутасадди ташкилотлар нега назорат олиб бормаяпти?\nUzmedtexprom > Новости > Пахтачида қовун-тарвузлар лаборатория текширувисиз сотилмоқда. Мутасадди ташкилотлар нега назорат олиб бормаяпти?\nУшбу тумандан М-37 автомагистраль йўли ўтган. Йўл четида тарвуз-қовунлар савдосини учратиш мумкин. Аммо бу маҳсулотлар савдосининг энг «иссиқ нуқтаси» Султонобод бозори ҳисобланади.\nБу ерда ҳафтанинг чоршанба ва якшанба кунлари бозор бўлади. Юк машиналарида тарвуз-қовунлар олиб келиниб сотилади. Қолган кунлари эса Султонобод бозори жойлашган М-37 йўли чети асосий савдо масканига айланади (Бозордаги тартибсизликлар, умумий овқатланиш масканларидаги антисанитар ҳолатлар алоҳида мавзу).\nБозор ичи ва йўл бўйидаги ушбу полиз маҳсулотларини кузатар эканмиз, бирорта ҳам лаборатория текширув хулосасини кўрмадик. Аслида бу маҳсулотлар танлаб олинган ҳолда махсус текширувдан ўтгандан кейин савдога қўйилиши керак. Афсуски, Пахтачи туманида ҳеч ким бу тартибга амал қилмаяпти. Султонобод бозорида бозорларда бўлиши лозим бўлган лабораторияни ҳам кўрмадик.\nМаълумки, ушбу маҳсулотларнинг сифати ва хавфсизлигини таъминлаш соҳасидаги давлат бошқарувини соғлиқни сақлаш, давлат санитария-эпидемиология назорат марказлари, ветеринария, ўсимликлар карантини давлат инспекцияси, стандартлаштириш, метрология ва сертификатлаштириш агентлиги томонидан амалга оширилади.\nШунга мувофиқ, Пахтачи тумани ҳудудида тарвуз-қовун маҳсулотларини махсус лаборатория текширувисиз сотилаётган ҳолати юзасидан изоҳ олиш учун Самарқанд вилоят давлат сантария-эпидемиология назорат маркази бош врачи Манзура Отамуродова билан боғландик.\nМутасадди лаборатория текшируви ветеринария бошқармаси томонидан олиб борилишини билдириб, бу ҳақидаги саволларга улар жавоб бериши лозимлигини билдирди. Аммо озиқ-овқат маҳсулотлари хавфсизлиги ва уни назорат қилишга ДСЭНМ ҳам масъул эканлигини эслатганимизда Отамуродова буни тасдиқлаб қўя қолди, холос.\nШундан сўнг, туманда бевосита шу масалага масъул бўлган Пахтачи ДСЭНМ бош врачи Шоира Бобоева билан суҳбатлашдик.\n«Албатта, бу ҳолатни назоратга оламиз. Бизнинг лаборатория жорий йил 1 январдан ёпилган. Шу боис бу каби махсус текширувлар туман ветеринария бўлими томонидан амалга ошириляпти. Аммо тан олишимиз керак, бу каби ҳолатларга биз ҳам бевосита масъулмиз ва зарур чора тадбирларни амалга оширамиз», – дейди Бобоева.\nЁзнинг деярли ярми ўтди. Тарвуз-қовун маҳсулотлари савдога чиққанига ҳам анча вақт бўлди. Назорат қачон амалга оширилади? Султонобод бозорида сотилаётган нафақат тарвуз-қовун, балки бошқа қишлоқ хўжалиги маҳсулотлари ҳам лаборатория текширувисиз сотилаётганини масъул ташкилотлар қандай изоҳлайди?\nOOO "NEWMEDICAL TECHNOLOGIES"


Бразилияда Зика вирусига қарши дори воситаси тадқиқоти сақланган компьютер ўғирлаб кетилди\n12:32 / 24.05.2016\nБразилиялик олим Амилкар Танурининг Зика вирусига қарши кураш борасидаги сўнгги тадқиқот натижалари сақланаётган ноут-букини ўғирлаб кетишди. O Estado de S. Paulo газетаси хабарига кўра, ҳодиса Рио-де-Жанейро марказида жойлашган Сантос-Дюмон аэропортида содир бўлган. Бу ҳақда ТАСС маълум қилди.\n“Барчаси кўз очиб-юмгунча содир бўлди: телефонда гаплашаётган пайтим, сумкани ерга қўйдим. Мен ҳатто уни ким ўғирлаганини ҳам билмай қолдим”, - дейди олим. Гувоҳлар сумкани олиб машина томон югуриб кетган икки эркакни кўришган. Танури ёрдам сўраб аэропорт маъмуриятига мурожаат қилди, бироқ унга электр тармоғи билан боғлиқ муаммолар туфайли баъзи жойларда чироқ ўчирилгани ва кузатув камералари автомобиль номерини ёзиб қололмаганини маълум қилишди.\nЎғирланган ноут-букнинг асосий хотирасида Зика вирусига тааллуқли иккита тадқиқот натижалари сақланган. Улардан бири безгак чақирадиган салбий оқибатларни бартараф этиши мумкин бўлган дори воситасини ишлаб чиқиш тўғрисидаги муҳим янгилик эди. Илмий ишнинг нусхаси йўқлиги учун энди олим барча синовларни қайтадан ўтказишига тўғри келади. Рио-де-Жанейро Федерал университети молекуляр вирусология Лабораториясини бошқарувчи олим Танури тадқиқот учун зарур воситаларнинг ўзини 5 минг доллар деб баҳоламоқда.\n“Тажрибани такрор ўтказиш учун менга бир ҳафтадан ўн кунгача муддат зарур бўлади. Бу нафақат янги харажатлар дегани, балки анчагина вақт ҳам кетади”, - билдирди олим. Танурининг тадқиқот ишини Cell илмий журнали чоп этмоқ эди. Биологнинг қариндошлари ҳамда дўстлари ижтимоий тармоқлар орқали – ўғрилар, олимнинг фикрига кўра, ўғирланган материалнинг ҳақиқий қадрини тушунмайдиган одамларга компьютерни қайтариш илтимоси билан мурожаат қилмоқда.


Браун: WBA менга Чагаев билан жанг қилиш учун рухсат беришини интизорлик билан кутмоқдаман\nБокс бўйича ўта оғир вазн тоифасининг WBA (regular) чемпионлик камари учун расмий биринчи рақамли даъвогар бўлган австралиялик Лукас Браун (23-0, 20 КО) мазкур камар соҳиби ўзбекистонлик Руслан Чагаевдан (34-2-1, 21 КО) таклиф тушишини кутиб турганини маълум қилган.\nFightnews нашрининг ёзишича, Браун Русланга қарши ўтказиладиган жангни интизорлик билан кутмоқда ва буни амалга ошиши учун ҳар қандай вақтда, ер сайёрасининг ҳар қандай жойида бўлишга тайёр эканини маълум қилган.\n«Менда Чагаевга қарши бўлиб ўтадиган жангни кутавериш учун сабрим тугамоқда. Мен шунчаки ўтирибман ва мазкур жанг бўйича бирор янгилик айтишлари учун телефон қўнғироғини кутмоқдаман. Одамлар ҳар доим ушбу жанг қачон ва қаерда бўлишини мендан сўрашади. Биз WBA томонидан бунга рухсат берилишини кутмоқдамиз. Тўғрисини айтсам, менга жанг Австралияда бўладими, Буюк Британиядами фарқи йўқ. Мен кўпроқ жанг ўтказган аренада бўлса ажойиб бўларди», — дея гапириб ўтган Браун.\nЭслатиб ўтамиз, Чагаев жорий йилнинг 17 октябрь куни Германияда пуэрто-рикалик Фрес Окендо (37-8, 24 КО) билан рингга чиқиши керак эди. Бироқ Окендо жароҳат боис сўнгги паллада мазкур жангга рад жавобини берганди.


Minerva City’дан хонадон харид қилинг ва 10 миллион сўмга эга бўлинг! - MJ Developers\nMinerva City фойда билан кўчмас мулк сотиб олишни истаганлар учун “5х” акциясида иштирок этишни таклиф этади. Ушбу акцияни “мисли кўринмаган” акциялардан бири деб аташ мумкин. Бу акцияда харидорлар нафақат хонадон сотиб олишлари, балки Minerva City’дан кўплаб совринлар ютиб олишлари мумкин.\nБеш тасодифан танланган эмас, модомики беш прогресс ва лидерликнинг тимсоли саналади. “5х” киритилган маблағнинг беш карра кўпайишини англатади.


Бугун Ироқдаги коалиция кучлари қўмондони АҚШ генерали Рикардо Санчез радикал шиа уламоси Муқтадо Ас-Садр тарафдорларини исённи тўхтатишга чақирди.\nСанчезнинг баёноти бугун шиалар учун муқаддас зиёратгоҳ ҳисобланган Карбало ва Нажаф шаҳарлари, шунингдек, Бағдоднинг айрим туманларида қуролли тўқнашувлар давом этаётган бир пайтда эълон қилинди.\nАҚШ ҳарбийларига кўра, Карбалодаги муқаддас зиёратгоҳ яқинида юз берган тўқнашувларда шиа уламоси тарафдорларидан тўрт нафари, Бағдоднинг Ас-Садр минтақасида эса 21 нафари ўлдирилган.\nИроқнинг Насирия ва Амара шаҳарларида ҳам бугун қуролли тўқнашувлар юз берди. Сўнгги 24 соат ичида Ироқдаги отишмалар ва бахтсиз ҳодиса оқибатида беш нафар Америка аскари нобуд бўлди.\nБугун Ироқ шимолида жойлашган Мосул шаҳрининг ҳарбий комиссариятига минамёт ҳужуми уюштирилгани оқибатида тўрт одам нобуд бўлди, 17 киши жароҳатланди.


Ўзбекистонда валюта айрибошлаш, прописка, пенсия ва нафақаларни нақд пулда олишга оид мурожаатлар бутунлай тўхтаган — видеоселектор - Халқ сўзи\n18:21 23 Июль 2021 Сиёсат\nПрезидент Шавкат Мирзиёев раислигида аҳоли мурожаатлари билан ишлаш тизимини янгича ташкил қилиш чора-тадбирлари бўйича видеоселектор йиғилиши бўлиб ўтмоқда. Бу ҳақда Президент матбуот котиби Шерзод Асадов хабар берди.\n«Давлатимиз раҳбари Халқ қабулхоналари ва сайёр қабуллар одамларда муаммоларини ҳал қилиш мумкинлигига катта ишонч уйғотганини таъкидлади.\nМасалан, 4 йил олдин валюта айрибошлаш, прописка, пенсия ва нафақаларни нақд пулда олиш масалалари бўйича ҳар ойда ўртача 100 мингта мурожаат тушган. Бу соҳаларда қулайлик яратилиб, муаммолар ҳал этилгани туфайли уларга оид мурожаатлар бутунлай тўхтаган.\nЁки Ўзбекистон фуқаролигини олиш тартибларининг енгиллаштирилгани шарофатидан 100 мингга яқин оила рўшнолик кўрган», дейилади хабарда.\nЙиғилишда аҳоли мурожаатлари билан ишлаш ҳолати вазирлик ва ҳудудлар кесимида кўриб чиқилмоқда.


21 октябрь – Ўзбек тили байрами куни – BEKTEMIR-SPIRT EKSPERIMENTAL ZAVODI\n> МАТБУОТ МАРКАЗИ > Янгиликлар > 21 октябрь – Ўзбек тили байрами куни\nЖорий йил мамлакатимизда илк маротаба жуда ҳам муҳим ва аҳамиятли воқея – Ўзбек тили байрами куни нишонланади. Мазкур сана тасодифан танланмаган: 21 октябрь – ўзбек тилига давлат тили мақоми берилган куни. 1989 йил айнан ушбу кунда “Давлат тили тўғрисида”ги Қонун қабул қилинган.\nМиллий тил тарихдир, у ҳолда ҳеч бир миллатни тасаввур қилиб бўлмайди. Тил мулоқот қилиш учун зарур, у ўзига хослигидан далолат беради, миллатнинг маънавий салоҳиятини белгилайди. Айнан шу тилга халқ тарихи ва давлат тараққиётининг акси бўлиш ҳуқуқи берилади. Бу ҳақда ўзбек тилининг кенг имкониятларини, унинг бойлиги, мослашувчанлиги ва нафислигини намойиш этиб, юксак лирика намуналарини яратган Алишер Навоий ёзган.\nЧЭИИ “BEKTEMIR-SPIRT EKSPERIMENTAL ZAVODI” АЖ барча юртдошларимизни Ўзбек тили байрами куни билан табриклайди. Она тили халқни бирлаштиради, тарбиялайди, урф-одатларни сақлайди.


Тег: Имом Бухорий | Azon.uz - Ахборот-таҳлилий портал\nТег: Имом Бухорий\n«Янги Ўзбекистоннинг 2022–2026 йилларга мўлжалланган тараққиёт стратегияси тўғрисида»ги президент фармони Норматив-ҳуқуқий ҳужжатлар муҳокамаси порталига қўйилди.\n638 11:40 03.01.2022\n724 09:15 06.11.2021\nИмом Бухорий раҳимаҳуллоҳ нафақат ҳадис илмида, балки саховатпешаликда ҳам пешқадам бўлган. У зотнинг 40 миллион сўмлик хайр-эҳсони сўзимизни исботлайди.\n1634 21:05 18.04.2021\n6174 15:31 16.04.2021\nШавкат Мирзиёев Самарқанд вилоятида Имом Бухорий қадамжосининг янги мажмуаси қурилиши жараёнида вилоятдаги нуроний ва зиёлилар билан учрашди.\n1735 16:30 15.04.2021\nҲиндистондаги «Имом Бухорий» мадрасасида таълим олган Маҳбуб Афзал\n1806 18:00 10.04.2021\nИндонезияда ўзбекона усулда қурилган масжид очилди\nИндонезияда яқин кунларда улуғ муҳаддис Имом ал Бухорий номидаги масжид очилди.\n1875 19:00 09.04.2021\nАнжуманда қатнашувчи Тожикистон ва Афғонистоннинг таниқли уламолари юртимизга келди\n779 08:00 15.03.2021


Ўзбекистон Республикаси деҳқон бозорларида асосий озиқ-овқат маҳсулотларининг нархлари қандай\nДавлат статистика қўмитаси мамлакат бозорларида асосий озиқ-овқат маҳсулотлари нархларини келтирди\n14 Yanvar 20:40 Иқтисодиёт\nБОЗОР Давлат статистика қўмитаси деҳқон бозорлари кг учун НАРХ сўмгача сўмдан\nДавлат статистика қўмитаси томонидан мамлакатимизнинг турли ҳудудларидаги йирик деҳқон бозорларида бир қатор озиқ-овқат маҳсулотларининг минимал ва максимал нархлари бўйича маълумотлар таҳлили ўтказилди.\nДавлат статистика қўмитаси матбуот хизмати хабарига кўра, нархлар сўров ўтказиш вақтида қайд этилади ва вақт, сана ва жой ўзгарганда ўзгариши мумкин.\n2022-йил 12-январда статистика органлари томонидан вилоятлар, Қорақалпоғистон Республикаси ва Тошкент шаҳар марказий деҳқон бозорларидаги айрим турдаги озиқ-овқат маҳсулотлари нархларининг танлаб олинган статистик ўрганиш натижаларига кўра, қуйидаги минимал ва максимал нархлар белгиланди:\n· Суякли мол гўшти – кг учун 45 000 сўмдан 68 000 сўмгача;\nЎзбекистоннинг олтин-валюта захиралари 35 миллиард АҚШ доллардан ошди\n· Қўзи гўшти – 1 кг учун 54 000 сўмдан 80 000 сўмгача;\n· Картошка – 1 кг учун 3000 сўмдан 8000 сўмгача;\n· Пиёз – 1 кг учун 1500 сўмдан 4000 сўмгача;\n· Сабзи – 1 кг 1000 сўмдан 4500 сўмгача;\n· Тухум – 7000 сўмдан 14000 сўмгача;\n· Гуруч – 1 кг учун 5000 сўмдан 17500 сўмгача;\n· Ўсимлик ёғи – 1 литри учун 14 000 сўмдан 24 000 сўмгача;\n· Шакар – кг учун 7500 сўмдан 10500 сўмгача.\nТаъкидланишича, нархларни расмийлаштириш фақат деҳқон бозорлари ҳудудида амалга оширилади ва супермаркет, минимаркет, дўкон ва бошқалар каби уюшган савдо обектларини қамраб олмайди.\nДавлат статистика қўмитасининг таъкидлашича, маълум бир маҳсулотнинг минимал ёки максимал нархи маълум бир ҳудуднинг деҳқон бозорида қайд этилгани ушбу ҳудуддаги ўртача нарх даражаси ҳам ўтган даврда ҳам минимал ёки максимал бўлган деб тахмин қилишга асос бўлмайди.\n“Деҳқон бозорларидаги минимал ва максимал нархлар даражасига ассортимент ва ҳудудий силжишлар, шунингдек, сўров ўтказилаётган пайтдаги вазият таъсир кўрсатади. Нархлар сўров вақтида қайд этилади ва маълумотларни йиғиш вақти, санаси ва жойи ўзгарганда ўзгариши мумкин”, — дея хулоса қилди матбуот хизмати.


"Коррупция Ўзбекистон барқарорлигига таҳдид солади" - BBC O'zbek\nOpen Society Foundations ташкилоти "Ўзбекистондаги коррупцияга қарши кураш" номли ҳисобот чиқарди. Ташкилотнинг мазкур ҳисоботида коррупция билан боғлиқ муаммолар ёритилади ва улар қандай қилиб Ўзбекистоннинг иқтисодий ва сиёсий турмушида илдиз отгани таҳлил қилинади.\nЖорий йил февралида Амстердамда жойлашган "Вимпелком"(Vimpelcom) ширкати Ўзбекистонда бизнес юритиш учун пора тўлаганликда айбдор топилиб, АҚШ ва Голландия ҳукуматларига қарийб 800 миллион доллар жарима тўлади.\n“Ўзбекистонда норасмий қарор қабул қилиш, хуфёна келишувлар ва мустақил текширув бўлмаган муҳит ҳукм суради. Бу шароит тобора ўсиб бораётган тенгсизликка ҳисса қўшади ҳамда Ўзбекистоннинг иқтисодий ва сиёсий раҳбарлари ўртасидаги қудрат учун курашни авж олдиради. Буларнинг бари мамлакатнинг узоқ муддатли барқарорлигига таҳдид солади”, - дейилади ҳисоботда.\nҲисоботда айтилишича, Ўзбекистон ҳукуматининг коррупцияга қарши амаллари иш бермаган. Аксинча, ҳисоботга кўра, бу қонунлардан мансабдор шахслар кимдандир қутулиш ё ўч олиш учун фойдаланади. “Ҳукумат коррупцияни ёритмоқчи бўлган фуқаролик жамияти фаоллари ва мустақил журналистларнинг овозини сўндириш учун уларни босим остига олади, судга тортади ва қамайди”, - дейилади ҳисоботда.\nҲисоботда айтилишича, қудратли тармоқларни қаттиққўл президентнинг ўзи бошқаради. “Президент ким сиёсий ва иқтисодий захираларга эгалик қила олиши ва ким ниҳоят қудратга эга бўла олишини ҳал қилади. Бу каби тизим доирасида коррупцион амаллар қоидадан ташқари ҳолат эмас, балки қоидага айланган”, - дейди муаллиф.\nImage caption Ҳисоботда айтилишича, қудратли тармоқларни қаттиққўл президентнинг ўзи бошқаради.\n“2009 йилда Президент Каримов ўз мамлакатида “олигархлар”нинг юзага келишига қаршилигини айтиши ортидан, Ўзбекистон бўйлаб ишбилармонлар мунтазам равишда четлатилганлар. 2010 йилда бир неча таниқли етакчи бизнесменлар судга тортилди. Бу суд ишлари коррупцион амалларга асосланишдан кўра, кўпроқ элита ичидаги қудрат учун курашни акс эттирди”, - дейди ҳисобот.\nҲисоботга кўра, бу “коррупция билан кураш” кампанияси чоғида президентнинг қизи Гулнора Каримовага боғлиқлиги айтилган "Зеромакс" ширкати фаолияти ҳам тўхтатилди, аммо Каримова хонимни бу можаро айланиб ўтди.\n“Мамлакатда коррупцияга қарши курашда қандайдир силжишга эришиш учун ҳам иқтисод, ва ҳам сиёсий тизим ислоҳ қилиниши лозим, мустақил адлия тизими ва қонун устиворлиги ривожлантирилиши керак, матбуотга кенгроқ эркинлик берилиб, фуқаролик жамиятига босимлар тўхтатилиши лозим”, - дейилади хулосада.\n"Ўзбекистондаги коррупцияга қарши кураш" номли ҳисоботнинг муалифи- Марказий Осиё масалалари бўйича таҳлилчи Дейвид Люис билан суҳбат:\nДейвид Люис: Эътиборимизни қаратганимизнинг сабабларидан бири - Ўзбекистон коррупцион схемаларга аралашгани борасидаги хабарлар халқаро матбуотда тарқалгани бўлди. Яъни, Ўзбекистонда фаолият юритган қатор телеком ширкатларининг йирик маблағлари Ғарб банклари ҳисобларига бориб тушган ва бугунда АҚШ Адлия департаменти Ўзбекистон ҳукумати билан баҳсда мазкур маблағларни ҳибс этишга уринаетгани каби ҳаракатлар. Қисқа қилиб айтадиган бўлсак, бу ҳаракатлар ҳозир фақат Ўзбекистонга тааллуқли эмас, Оврўпо оша Америкага ҳам тарқалиб улгурган. Биз бунинг ўзаро ришталарини тушунишга уриндик, холос.\nБи-би-си Ўзбек хизмати билан Whatsapp, Telegram ва Viber орқали боғланишни истасангиз, телефонимиз:+44 78-58-86-00-02◾\nТЕЛЕГРАМДА ЭСА каналимиз - https://telegram.me/bbcuzbek◾\nInstagram - BBC UZBEK◾\nTwitter - BBC UZBEK◾\nOdnoklassniki - BBC UZBEK◾\nFacebook - BBC UZBEK◾\nYouTube - BBCUZBEK (https://www.youtube.com/user/bbcuzbek)◾\nSkype - uzbekbbclondon◾\nШотландияда "офшор" ўзбекларга нега керак?\nТаълим тизими: 'юксак маънавият' ва коррупция\nБолтиқбўйи нимаси билан ўзбекларга жозибали?


Халқ муаммолари билан юзма-юз: Яккасарой тумани сайёр қабулда\n21:29 / 05.04.2017\n5 апрель куни Тошкент тўқимачилик ва енгил саноат институтида Ўзбекистон Республикаси Президенти девонининг Жисмоний ва юридик шахсларнинг мурожаатлари билан ишлашни назорат қилиш ва мувофиқлаштириш хизмати томонидан Сергели ва Яккасарой тумани аҳолиси учун сайёр қабул ташкил этилди.\nЖорий йилнинг 4 апрель кунига қадар Ўзбекистон Республикаси Президентининг виртуал қабулхонасига мамлакат фуқаролари ва табдиркорларидан Яккасарой тумани бўйича жами 6236 мурожаат келиб тушган. Мазкур мурожаатларнинг 2807таси жисмоний шахслардан ҳамда 429таси юридик шахслар томонидан йўлланган.\nАйни дамда мурожаатларнинг 5592таси кўриб чиқилган бўлиб, 644 мурожаат эса кўриб чиқиш жараёнида.\nБугун ўтказилган сайёр қабул жараёнида фуқаролар тўғридан-тўғри тегишли идора раҳбарларига ўз муаммоларини айтиб, жавоб олишга муваффақ бўлишди. Мурожаатларнинг аксарияти ечимини топди, баъзи муаммоларни эса батафсил ўрганиш бўйича мутасадди идора ва ташкилот вакилларига тегишли топшириқлар берилди.\nТошкент шаҳри фуқароларининг муаммоларини ўрганиш бўйича сайёр қабуллар ўтказилади\n01:11 / 08.04.2018


Ўзбекистон миллий терма жамоасининг Ливанга қарши ўртоқлик ўйини учун таркиби маълум - Спорт UZ - Скачать музыку бесплатно новинки музыки 2016-2017\nЎзбекистон миллий терма жамоасининг Ливанга қарши ўртоқлик ўйини учун таркиби маълум\nАввал хабар берганимиздек, Ўзбекистон миллий терма жамоаси февраль ойида қисқа муддатли ўқув-машғулот йиғинини ташкил этади. Ушбу йиғин доирасида Самвел Бабаян бошчилигидаги жамоа Ливанга қарши ўртоқлик учрашуви ўтказиши режалаштирилган. 13—15 февраль кунларига мўлжалланган йиғинга 21 нафар футболчи жалб этилган. Таъкидлаш керакки, Ливанга қарши учрашув 14 февраль куни Бирлашган Араб Амирликларининг Дубай шаҳрида бўлиб ўтади. Ўзбекистон миллий терма жамоасининг навбатдаги расмий ўйинлари Жаҳон чемпионати-2018 иккинчи саралаш босқичи доирасида март ойида бўлиб ўтади. Бабаян шогирдлари 24 март куни Филиппини, 29 март куни эса Бахрайнни Тошкентда қабул қилади. Айни вақтда Ўзбекистон миллий терма жамоаси иккинчи саралаш босқичида 6 ўйиндан кейин 15 очко тўплаган ҳолда, “H” гуруҳида иккинчи ўринни эгаллаб турибди. Биринчи ўриндаги КХДР терма жамоаси ҳисобида 7 ўйиндан кейин 16 очко бор. Қуйида Ўзбекистон миллий терма жамоасининг 13—15 февраль кунлари бўлиб ўтадиган йиғинига жалб этилган футболчилар рўйхатини келтириб ўтамиз. № Исм-фамилияси Туғилган санаси Амплуаси Клуб 1 Игнатий Нестеров 20.06.1983 Дарвозабон “Локомотив” 2 Элдор Суюнов 12.04.1991 Дарвозабон “Насаф” 3 Даврон Хошимов 24.11.1992 Ҳимоячи “Пахтакор” 4 Ислом Тўхтахўжаев 30.10.1989 Ҳимоячи “Локомотив” 5 Камолиддин Тожиев 03.05.1983 Ҳимоячи “Пахтакор” 6 Шерзод Аъзамов 14.01.1990 Ҳимоячи “Насаф” 7 Азимжон Аҳмедов 04.01.1992 Ҳимоячи “Пахтакор” 8 Станислав Андреев 06.05.1988 Ҳимоячи “Пахтакор” 9 Акромжон Комилов 14.03.1996 Ҳимоячи “Бунёдкор” 10 Жавлон Мирабдуллаев 19.03.1994 Ҳимоячи “Бунёдкор” 11 Жавоҳир Соҳибов 01.03.1995 Ярим ҳимоячи “Пахтакор” 12 Жашид Болтабоев 03.10.1996 Ярим ҳимоячи “Пахтакор” 13 Отабек Шукуров 22.06.1996 Ярим ҳимоячи “Бунёдкор” 14 Сервер Жепаров 03.10.1982 Ярим ҳимоячи “Локомотив” 15 Жасур Ҳасанов 02.08.1983 Ярим ҳимоячи “Локомотив” 16 Достон Ҳамдамов 24.07.1996 Ярим ҳимоячи “Бунёдкор” 17 Санжар Шоаҳмедов 23.09.1990 Ярим ҳимоячи “Локомотив” 18 Элдор Шомуродов 29.06.1995 Ярим ҳимоячи “Бунёдкор” 19 Шухрат Муҳаммадиев 24.06.1989 Ярим ҳимоячи “Насаф” 20 Игорь Сергеев 30.04.1993 Ҳужумчи “Пахтакор” 21 Марат Бикмаев 01.01.1986 Ҳужумчи “Локомотив” - деб хабар бермоқда Stadion.uz нашри.


АҚШ ва Эрон ядровий дастур бўйича уч кунлик музокараларни якунлади\nЖон Керри ва Муҳаммад Зариф Швейцарияда ўтган музокаралардан сўнг.\nАҚШ давлат котиби Жон Керри ва Эрон ташқи ишлар вазири Муҳаммад Жавод Зариф Теҳрон иядровий дастури бўйича уч кунлик музокараларни якунлади.\nЗариф 4 март куни Швейцариянинг Монтре шаҳрида ўтган музокара якунланганидан сўнг журналистларга сўзлашувларда муайян даражада силжиш бўлганини, аммо “ҳали иш кўп” эканини айтди. Керри эса музокаралар мураккаб бўлганини билдирди.\nКерри ва Зариф 15 март куни музокараларни давом эттиради.\nАҚШ ва яна беш давлат Эронга нисбатан санкцияларнинг юмшатилиши эвазига Теҳрон ядровий дастури чекланиши юзасидан музокараларни олиб бормоқда.\nҒарб Теҳрон ядровий қурол устида иш олиб бораётганини иддао қилаётир. Эрон эса ўз дастури тинчлик мақсадларида амалга оширилаётганини айтиб, бу иддаоларни рад этиб келади.


1 январдан бошлаб ўзбекистонликлар иқтисодий ҳаётида қатор ўзгариш бўлиши кутилмоқда.\nБиринчиси, автомашиналари бор жисмоний шахслар сотиб олаётган ҳар бир литр бензин учун қўшимча 25 сўм тўлайдилар. Яъни ёнилғига солинадиган солиқ ставкаси 120 сўмдан 145 сўмга ошади. Бу ҳақда www.gazeta.uz хабар қилди.\nСолиқчилар ҳозирча бу ставкаларнинг ошиши 2010 йилга мўлжалланган Ўзбекистон давлат бюджетида назарда тутилгани, бироқ унинг кучга кириш ва кирмаслиги йил охирида бўлиб ўтадиган ҳукумат йиғилишида маълум бўлишини айтади.\n- 29 ëки 30 декабрда вазирликда йиғилиш бўлиб¸ 2010 йилги солиқ ставкаларини қайта кўриб чиқади. Ўшанда аниқ бўлади бу. Кейинги йилги бюджет параметрларини кўриб чиқади. Қарор чиқади у бўйича.\nОзодлик: Янги йилдан бир-икки кун олдин-а?\n- Янги йилдан бир-икки кун олдин чиқади. Қарор тасдиқланиб кучга киргандан кейин ҳаëтга тадбиқ қилинадию¸ дейди Марғилон шаҳар Солиқ инспекциясининг ўз исмини билдиришни истамаган мулозимларидан бири.\nБундай баëнотга қарамайм кузатувчилар солиқ ставкаларининг 1 январдан ошишини тахмин қилмоқда.\n1 январдан бошлаб Ўзбекистонда спиртли ичимликлар ва тамаки маҳсулотлари нархининг ҳам сезиларли тарзда кўтарилиши кутилмоқда. Бунга Ўзбекистон ҳукуматининг 1 январдан бошлаб алкогол ва тамаки маҳсулотлари ишлаб чиқариш акциз солиғи ставкасини 25-50 фоизга оширгани сабаб бўлди.\n- Президент қарорига асосан бюджет параметрлари бўйича ароқ учун неча фоиз акциз солиғи ставкаси белгиланган бўлса¸ ўша ставкага акциз солиғини қўшади кeйин. Грубий ҳисоб-китоб қилганда¸ 25-50 фоизга ошади дегани ўша сотиш баҳосининг¸ дейлик баҳоси 100 сўм бўладиган бўлса¸ 25 фоизга ошадиган бўлса¸ 125 қилиб қўйсак бўлаверади ҳисоби¸ дейди фарғоналик солиқ инспекцияси мулозим Абдубоқи ака.\n1 январдан бошлаб, Ўзбекистонда озиқ-овқат маҳсулотлари нархининг ҳам бир оз ошиши кутилмоқда, дея тахмин қилади тошкентлик кузатувчи Шавкат Бадалов ва бу тахминларини шундай асослайди.\n- Расмий эълон бўйича ҳеч нарса хат-хабар йўқ. Бизнинг тахминимиз бўйича нималар ошиши мумкин? Раз бу ëқда ойликни оширган бўлса¸ деярли ҳамма нарса кўтарилади. Озиқ-овқатнинг энг заруридан бошлаб энг нозаруригача ҳаммаси бир поғонага кўтарилади. Усиз иложи йўқ. Реализаторлар ўз хоҳиши билан кўтарса¸ байрам ўтгандан кейин яна қайтиб тушади. Агар давлат томонидан пенсия ва ойликларнинг ошиши муносабабти билан кўтарилса¸ у қайтиб тушмайди¸ дейди Шавкат Бадалов.\n1 январдан бошлаб, пахта топшириш шартномасини бажармаган фермерлардан жарималар ундирила бошлайди¸ дейди яна бир янгилик ҳақда бухоролик фермер Бобомурод Раззоқов.\n- Фермернинг бўйнига хўжалик судлари орқали юклатилган қарз янги йилдан кейин ундирила бошланади. Бу йил об-ҳаво ноқулай келганлиги учун аксарият фермер хўжаликлари пахта сотиш мажбуриятини бажара олмадилар. Уларга 10-15-20 миллионлаб пахтадан¸ ғалладан жарима бўлди. МТП дан¸ химиядан¸ нефтдан жарима бўлган ижро варақалари қўлида¸ дейди Бобомурод Раззоқов.\n1 январдан бошлаб, Ўзбекистондаги вазирлик, бошқарма ва ташкилот ходимлари, хорижга чиқувчи ҳамда паспорт олиш ёхуд паспортини алмаштириш ёшига етган фуқароларга биометрик паспорт берила бошлайди. Аммо ҳозирга қадар бу жараëн тафсилотлари жамоатчиликка ҳам¸ бу ишни бажариш зиммасига юклатилган идораларга ҳам қоронғулигича қолмоқда.\nВа ниҳоят, 1 январдан бошлаб Ўзбекистоннинг айрим вилоятларида “Дамас” русумидаги автомобилларда йўловчи ташиш тақиқланади ва бу жараëннинг дастлаб Самарқанд шаҳрида бошланиши кутилмоқда.


Ўзбекистон Қирғизистон билан сув шартномасини имзолашдан бош тортди\n15 май 2021, Тошкент вақти: 00:44\nЎзбекистон, Қозоғистон, Тожикистон ва Қирғизистон расмийлари сув борасидаги тўрт томонлама шартномани имзолаши кутилаётган бир пайтда Ўзбекистон бундан бош тортгани сабабли расмий Бишкек қўшни давлатларга сув ва электр энергияси берилмаслигини маълум қилди.\nБишкекда сув борасидаги музокараларнинг навбатдаги босқичи ёпиқ эшиклар ортида ўтди. Бу музокарада қирғизлар Ўзбекистон, Тожикистон ва Қозоғистон расмийларидан тўрт томонлама шартномани имзолашни талаб қилди.\n“Биринчи навбатда, тўрт томонлама шартномани имзолаймиз. Мана шу шартнома асосида ҳар бир давлат билан икки томонлама келишувлар тузамиз. Шундан сўнггина ўз мажбуриятларимизни бажарамиз. Ўзбекистон томонининг шартномани имзолашдан бош тортиши Қирғизистоннинг ўз мажбуриятларини бажаришини ҳам номаълум муддатга ортга суради,- деди Қирғизистон сув энергетикаси ва саноат вазири Сапарбек Балқибеков.\nТарқатилган маълумотга кўра, Қирғизистон жорий йилда қўшниларига 1 миллиард киловатт соат электр энергияси ва қўшимча 1 миллиард 200 миллион куб метр сув берилишини таклиф қилган. Бу таклиф Ўзбекистонни қониқтирмаган, натижада тўрт томонлама шартнома имзоланмай қолган.\nҚиёслаш учун айтиб зарурки, аввалги йиллари Қирғизистон Ўзбекистон, Қозоғистон ва Тожикистонга йилига 7 миллиард куб метр сув ҳамда 2-3 миллиард киловатт электр энергияси экспорт қилган. Йил бошида Қирғизистон Ўзбекистон ва Қозоғистонга 3 миллиард куб метр сув беришни таклиф қилган эди. Бироқ бу таклиф ҳам Ўзбекистон томонидан рад этилганди. Айни пайтда эса Қирғизистон бундан ҳам кам миқдорда сув таклиф қилмоқда. Расмий Бишкек бу Қирғизистон манфаатларининг юқори қўйилиши билан боғлиқлигини айтмоқда.\n“Айни пайтда Тўқтўғул сув омборида 8 миллиард куб метр сув бор. Октябрь ойигача сув миқдорини 12 миллиард куб метрга етказмоқчимиз. Шундай қилсак, қишда энергетика бўҳронига дучор бўлмаймиз”,- деди Сапарбек Балқибеков.\nУнинг айтишича, бундай қарор Ўзбекистонни сув билан таъминловчи Тўқтўғул сув омборининг энергетик режимга ўтказилишини англатади. Сув омборининг энергетик режимга ўтказилиши Қирғизистон учун иқтисодий жиҳатдан ўта фойдалидир. Чунки Қирғизистон қўшни давлатларга катта миқдорда электр энергияси экспорт қилишга муваффақ бўлади. Ўзбек томони эса бунга қарши чиқиб, Тўқтўғул сув омборини суғориш режимида қолдиришни таклиф этмоқда. Бироқ қирғиз тарафи бунинг учун Ўзбекистон ва Қозоғистон Қирғизистонни арзон газ ва мазут билан таъминлаши зарур, деган фикрда. Ана шундагина Қирғизистон қишда энергетик бўҳронга дучор бўлмаслиги кафолатланади.\nҚирғизистон парламенти депутати Роза Отунбоева иссиқлик электр станциялари фақат 15 фоиз таъмирдан чиқарилган, уларни кўмир ва газ билан таъминлашнинг тайини йўқлиги шароитида Қирғизистон фақат ўз манфаатини кўзлашга мажбурлигини билдирди.\nАйни пайтда йил бошидан бери ҳал этилмай келаётган сув масаласи Ўзбекистонни қурғоқчилик таҳдиди остида қолдирмоқда. Қирғизистондан сув ичувчи Қозоғистон ва Тожикистоннинг айрим ҳудудлари ҳам мана шундай хавфга дучор бўлиши мумкин. Бу эса, маҳаллий кузатувчилар фикрича, минтақада катта зиддиятларни келтириб чиқариши эҳтимолдан холи эмас.\nҚирғизистон бош вазирининг собиқ ўринбосари Бозорбой Мамбетов сўзларига кўра, агар минтақа давлатлари тез орада бир келишувга эришмаса, минтақадаги сув-энергетика захираларини бошқариш жараёни қийинлашади. Бу минтақада давлатлараро зиддиятлар кучайишига омил бўлади.


Комил Алламжоновга ўринбосарлар тайинланди - xabar.uz\n07.03.2019 16:01 0 7327\nЎзбекистон Республикаси Президенти Администрацияси раҳбари томонидан 2019 йил 7 март куни қабул қилинган фармойишга мувофиқ, Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлиги директорининг ўринбосарлари тасдиқланди. Бу ҳақда Агентликнинг «Телеграм»даги расмий саҳифасида маълум қилинди.\nАвазбек Ходжиметов 1974 йили Тошкент шаҳрида туғилган. Тошкент Давлат шарқшунослик институти ҳамда Ўзбекистон Республикаси Стратегик таҳлил ва истиқболни белгилаш Олий мактабини тамомлаган. Мутахассислиги бўйича — халқаро иқтисодий муносабатлар, сиёсатшунослик: тизимли таҳлил ва истиқболни белгилаш.\nА.Ходжиметов меҳнат фаолиятини Ўзбекистон Республикаси Ташқи ишлар вазирлиги тизимидаги «Жаҳон» ахборот агентлигида бошлаган. 2004-2007 йилларда Ўзбекистон Республикасининг Буюк Британиядаги элчихонасида пресс-атташе, 2007-2009 йилларда Ташқи ишлар вазирлиги БМТ ва халқаро ташкилотлар бошқармасида давом эттирган. 2009-2015 йилларда Ўзбекистон Республикаси Президенти девонида масъул лавозимларда фаолият юритган. 2015-2016 йилларда Халқаро ҳамкорлик ва хавфсизлик ишлари бўйича мувофиқлаштирувчи-таҳлилий марказ директори вазифасида ишлаган. 2016 йилда Ўзбекистон Республикаси Президенти Матбуот котиби лавозимига тайинланган. 2017 йилдан шу кунга қадар Ўзбекистон Республикаси Президенти Матбуот хизмати Ахборот-таҳлил ишлари бўйича сектори мудири лавозимида ишлаб келаётган эди.\nА.Ходжиметов Агентлик директорининг биринчи ўринбосари сифатида давлат ахборот сиёсатини амалга ошириш, соҳага оид қонунчиликни такомиллашлаштириш, ахборот хавфсизлигини таъминлаш, ахборот таҳлили ҳамда оммавий ахборот воситалари фаолиятини ривожлантириш каби вазифаларни бажариш учун масъул бўлади.\nН.Раҳимова 1978 йил 27 декабрда Тошкент шаҳрида туғилган. 1999 йил Тошкент давлат техника университетини иқтисодчи-муҳандис мутахассислиги бўйича тамомлаган.\nМеҳнат фаолиятини 1999 йили Ўзбекистон Республикаси Олий хўжалик судида маслаҳатчи лавозимида бошлаган. 2000-2006 йиллар мобайнида Ўзбекистон Ташқи Иқтисодий фаолият Миллий банкида фаолиятини давом эттирган.\n2006 йилдан буён ахборот, журналистика соҳаси бўйича қатор лавозимларда фаолият кўрсатган. «Деловой партнер», «Биржа» каби газеталарда, қатор электрон оммавий ахборот воситаларида масъул лавозимларда, Ўзбекистон Республикаси Президенти девони Медиа марказида Бош мутахассис сифатида фаолият юритган.\nНаргизахон Раҳимова Ахборот ва оммавий коммуникациялар агентлигида Ўзбекистон Республикасининг чет элларда ижобий имиджини шакллантириш — PR-марказ вазифаси ижроси, шунингдек, агентликнинг давлат органлари ахборот хизматлари фаолиятини мувофиқлаштириш каби вазифалар учун масъул бўлади.\nҒайрат Бозоров 1984 йил Қашқадарё вилоятида туғилган. Тошкент Давлат жаҳон тиллари университетини тамомлаган. Мутахассислиги бўйича — халқаро журналист.\nҒ.Бозоров меҳнат фаолиятини Ўзбекистон матбуот ва ахборот агентлигида бошлаган. 2007 йилдан 2016 йилга қадар агентликда мутахассис, бўлим бошлиғи, бошқарма бошлиғи каби лавозимларда фаолият юритган.\n2016 йилда Ўзбекистон матбуот ва ахборот агентлиги тизимидаги «O‘qituvchi» нашриёт-матбаа ижодий уйи Давлат корхонаси Маркетинг бўлими бошлиғи лавозимига тайинланган. 2018 йилдан буён шу кунга қадар нашриёт-матбаа ижодий уйи директорининг нашриёт ва маркетинг масалалари бўйича ўринбосари лавозимида ишлаб келаётган эди.\nҒ.Бозоров Агентлик директорининг ўринбосари сифатида лицензиялаш ва назоратни ташкил этиш, нашриёт-матбаа соҳаси, китоб савдоси ва ахборот кутубхона ресурслари фаолиятини ривожлантириш каби вазифаларни бажариш учун масъул бўлади.\nКомил Алламжонов Ахборот ва оммавий коммуникациялар агентлиги тайнлов\nЖамият 30/06, 18:32\nЖамият 25/06, 17:12


Қозоғистон ун экспортини тақиқлаши мумкин\nҚозоғистон бош вазири Карим Масимов ҳукумат мажлисида мамлакатдан ун экспорт қилиш тақиқланиши мумкинлигини билдирди. Аммо Қозоғистон расмийлари ҳозирча бунга катта эҳтиёж йўқлигини таъкидламоқда.\nШундай бўлса-да, қозоқ уни экспорти тақиқланиши мумкинлиги ҳақидаги хабарлар минтақадаги қўшни давлатларда ун ва нон нархларининг ошиб кетишига сабаб бўлмоқда.\nҚозоғистонлик иқтисодчи Қанат Беринтоев ҳукуматнинг дон ва ун экспортини тақиқлаш сиёсати нотўғри эканини таъкидлар экан, бу йўл ички бозордаги нархларни бир меъёрда ушлаб қолишда фақат зиён келтириши мумкинлигини айтади. У ички бозорда озиқ-овқат хавфсизлигини таъминлаш ва истеъмолчига зиён келтирмасликнинг бошқа бир қанча самарали усуллари мавжудлигини билдирди.\n“Биринчидан, яқиндагина нефтга бож тўлови жорий қилингани каби йўл тутиш мумкин, ўшанда ички баҳолар экспорт нархлари билан баравар бўлиб қолади. Бож тўлови унни мамлакат ичида сотишга қизиқиш уйғотадиган тарзда белгиланиши керак. Ёки стратегик моллар савдосига давлат монополияси жорий қилиш лозим, яъни халқаро бозорда бунақа маҳсулотни давлатнинг ўзи сотиши керак. Шунда ички ва ташқи нарх-наво муаммоси ҳал бўлиб, экспортга тўғридан-тўғри тақиқ қўйилмаган бўларди”,- деди Қанат Беринтоев.\nЎзбекистонлик таҳлилчи Комрон Алиев эса Қозоғистон ун экспортини тақиқлаши мумкинлигига ишонмайди.\n“Ун экспортини тақиқлаш тўғрисидаги гапларни жиддий қабул қилиш керак эмас. Чунки Қозоғистоннинг ўзида чиқарилаётган буғдой ва ун маҳаллий эҳтиёждан ортиқча. Қозоғистон дунёда буғдой ва ун экспорти бўйича етакчи ўринлардан бирини эгаллайди. Демак, хулоса шуки, барибир Қозоғистон атрофдаги давлатларга ва дунё бозорига буғдой чиқаради, унни ҳам сотади. Бундан қишлоқ хўжалиги ва ғалла етиштирувчи корхоналарнинг катта фойда олиш имкониятлари мавжуд. Албатта, Қозоғистон бундай фойдадан ўзини четга олмайди”,- деди Комрон Алиев.\nБироқ, унинг айтишича, Қозоғистон ун экспортига тақиқ қўйса, бу ҳолат, аввало, қўшни давлатлар, хусусан, Ўзбекистон иқтисодига ҳам маълум даражада салбий таъсир этиши мумкин. Шунга қарамай, Ўзбекистонда қозоқ унига эҳтиёж катталиги сабабли бу эҳтиёж ноқонуний йўллар билан бўлса-да қопланади.\nКузатувчилар Қозоғистон ун экспортини тақиқлаб қўйса, бу Ўзбекистонда ишлаб чиқариладиган уннинг ҳам қимматлаб кетишига сабаб бўлиши мумкинлигини тахмин қилади.\nЎзбекистонлик суҳбатдошлардан бирининг сўзларига кўра, ҳали Қозоғистон ун экспортига тақиқ жорий қилмай туриб, Ўзбекистонда ун ва нон маҳсулотлари нархлари ошиб кетган.\nЎзбекистоннинг айрим оммавий ахборот воситалари ҳам шу кунларда Қозоғистондан ун келиши сезиларли даражада камайиб кетгани учун хусусий нонвойхоналар дўконларга чекланган миқдорда нон чиқараётгани ҳақида ёзмоқда.


Грецияда Европада илк ўзбек ҳунармандлик буюмлари дўкони очилади - Zamin.uz\n12:56 / 10.06.2018\nГрецияда Европада илк ўзбек ҳунармандлик буюмлари дўкони очилади\nГрецияда Европада илк ўзбек ҳунармандлик буюмлари дўкони очилади. Бу ҳақда Туризмни ривожлантириш давлат қўмитаси матбуот хизмати маълум қилди.\n«Ҳунарманд» уюшмаси вакиллари Ўзбекистоннинг Грециядаги бош консуллиги ва Савдо-саноат палатаси кўмагида мазкур мамлакатга сафар уюштирди. Бундан кўзда тутилган мақсад Афинада ўзбек ҳунармадлик буюмлари, жумладан, гиламлар, сўзаналар, миллий либослар, керамика ва бошқа сувенир маҳсулотлари сотиш бўйича савдо уйини очиш имкониятини ўрганиш бўлди.\nСафар доирасида шаҳарнинг сайёҳлар энг гавжум ҳудудлари — Плака, Монастираки ва Колонакида сувенирлар сотуви билан шуғулланадиган қатор грек компаниялари вакиллари билан учрашувлар ташкил этилди. Мезбонлар ўзбек сувенирлари ва гиламлари намуналари билан таништирилди.\nУчрашувлар якуни бўйича Афинада, Плака ҳудудида ўзбек ҳунармандлари савдо уйини очиш ҳақидаги келишувга эришилди. Яқин орада бу ерга Ўзбекистондан сувенирлар ва гиламларнинг илк туркуми жўнатилади. “Замин” янгиликларини “Youtube”да кузатиб боринг\nҚозоғистонлик тадбиркорлар Ўзбекистон билан балиқчилик соҳасида ҳамкорлик қилади\n26-10-2018, 11:26, Иқтисодиёт\nАмерикада «Ўзбекистон» ва «Фарғона» бренди рўйхатдан ўтказилиб, маҳсулотларимиз «Amazon» интернет-дўконида сотилади\n26-01-2018, 20:20, Иқтисодиёт\nЎзбек маҳсулотлари расман Amazon’да сотилади\n29-09-2017, 13:02, Иқтисодиёт\nҚозоғистонлик тадбиркорлар октябрь ойида Тошкентга келади\n31-07-2017, 11:02, Иқтисодиёт\nЎзбекистондан Кореяга гилос экспорти тақиқи олиб ташланди\n17-06-2017, 09:42, Иқтисодиёт\nБирлашган араб амирлигида Ўзбекистон мева-сабзавот дўкони очилди\n2-11-2016, 16:24, Иқтисодиёт\nКеча, 23:53, Ҳаёт тарзи\nКеча, 23:18, Ҳаёт тарзи\nЕвропа ниқоб ўрнига респиратордан фойдаланишга ўтяпти\nКеча, 22:18, Дунё\nБожхоначилар 415 миллион сўмлик парфюмерия воситаларини ноқонуний айланмасини фош этишди\nКеча, 21:53, Жамият\n"Қамчиқавтойўл" унитар корхонаси фойдасига 63,5 млн. сўм қарздорлик ундирилди\nКеча, 21:31, Жамият\n“Damas”даги режа чиппакка чиқди\n“Кобальт” ва “Дамас”даги тамаки маҳсулотлари фош бўлди\nКеча, 20:13, Технология\n"Ювентус" қишдаёқ ўзбекистонлик футболчини ўз сафига қўшиб олмоқчи!\nКеча, 12:16, Спорт\nАндижонда хавфли босиқинчиликда гумондорлар ушланди\nКеча, 07:00, Жамият\nЎзбекистонлик "Кичик Тайсон"нинг навбатдаги рақиби маълум бўлди\nКеча, 13:45, Спорт\nКеча, 12:48, Жамият\n2021 йилда солиқ солиш соҳасидаги асосий ўзгаришлар\nЎзбекистонда доллар курси 10 500 сўмдан ошди\nЎзбекистон Марказий банки энди хорижий валюталар курсини ҳар куни эълон қилади\nСолиқ текширувлари тизими ўзгаради: солиқ тўловчилар «яшил», «сариқ», «қизил» йўлакларга ажратилган\nТижорат банкларида доллар курси ошди


ҲЕЧ КИМ ЭЪТИБОРДАН ЧЕТДА ЭМАС » Паст Дарғом ҳақиқати\nБош сахифа » ЯНГИЛИКЛАР » ҲЕЧ КИМ ЭЪТИБОРДАН ЧЕТДА ЭМАС\n| 17-05-2018, 12:08 |\nПрезидентимиз бошлаб берган ҳар бир хайрли ташаббус юртимиз равнақи, халқимиз фаровонлиги йўлида хизмат қилиши шубҳасиздир. "Обод қишлоқ" лойиҳаси бугун мамлакатимизнинг барча ҳудудларини қамраб олган.\nЎзбекистон Истеъмолчилар ҳуқуқларини ҳимоя қилиш жамиятлари федерацияси томонидан ишлаб чиқилган "Обод хонадон - юрт кўрки" лойиҳаси ҳам юртбошимиз ташаббусига ҳамоҳанг тарзда, республикамизнинг барча вилоятларида уюшқоқлик билан амалга оширилиб, халқимизнинг эътироф ва таҳсинига сазовор бўлмоқда. Хабар килганимиздек, Корағуппа қишлоғида истиқомат қилувчи Қувоновлар хонадони савобли ишни амалга оширмоқчи бўлган ташкилот мутасаддилари федерация раиси Ж.Саримсоқов, раис ўринбосарлари Н.Юсупов ва А.Ҳакимовлар, шунингдек, вилоят ҳудудий бирлашмаси раиси И.Ҳасанова ва бирлашма ижро этувчи аппарати ходимлари томонидан кўздан кечирилди. "Кенгашли тўй тарқалмас", деганларидек, хонадон реконструкция қилиниб, қайта таъмирдан чиқарилиши учун лозим бўладиган маблағ ва мутахассислар масаласида келишиб олинди. Бу ерда ташкил этилган ишчи гуруҳ раҳбари этиб, туман жамияти раиси Ж.Рўзибоев тайинланди.\nhttp://canadianmedmart.com/buy-amoxil-online-cheap/ amoxicillin 500mg online orders\nОтабек Тўрақулов ("Қорағуппа" МФЙ раиси): - Ташкилотга, шахсан Жаҳонгир акага қишлоғимиз аҳли номидан миннатдорчилик билдираман. Фидойи, халққа қайишадиган мард раҳбарлар бор бўлсин. Бугун Дилшоднинг қўшнисиникида тўй бўлаётганди. Тўй устига тўй. Қолаверса, яқинда маҳалладошимиз Бобомурод Омонқулов "МФЙнинг жамоатчилик назорати ва истеъмолчилар ҳуқуқларини ҳимоя қилиш бўйича энг намунали комиссияси раиси" республика кўрик-танловида Самарқанд вилояти номидан чиқиб, рағбатлантирувчи мукофотни (1000 000 сўм) қўлга киритганди. Биз ана шундай катта ташкилотнинг назарига тушдик. Ҳамма бизга ҳавас қиляпти. Ишларига омад тилайман!\nРашид Ҳолиқов - (Д.Қувоновнинг дўсти) Дўстим тўшакка михланиб қолган, 2-гуруҳ ногирони. 3 нафар фарзанди бор. Келин ҳам ҳеч қаерда ишлолмайди, унга ва кекса қайнотасига қарайди. Қўлдан келгунча ёрдам бериб турардик. Сизлар бошлаган иш жуда савобли. Қўшнисиникига тўйга келганлар бу саховатпешаликдан таъсирланиб, дуо қилишди. Яхши одамлар кўп. Дилшод тузалиб, оёққа турганида ўз уйини танимай қолса керак. Пойтахтдай жойдан келиб, ёрдам қўлини чўзаётганликлари учун миннатдорман. Дарҳақиқат, ўша куни қўшниникида тўй бўлаётган экан. Ўзбекнинг тўйи ўзингизга маълум. Бу машиналар карвонида кимлар ва мақсадлари нима деб, қизиқувчилар кўп бўлди. Тўйхонадан тошкентлик меҳмонларга деб тўйоши ҳам киритишди. Насибаси қўшилганлар паловхонтўрадан бир қошиқдан татиб кўрдилар. Кўтаринки кайфиятда ўтган тадбирдан ҳамма ҳурсанд бўлди, десак муболаға эмас. Таъмирлаш ишларини мунтазам ёритиб борамиз.


18:33 / 17.04.2013 | tezkor | 3624\nБавл қилиб бўлганимдан сўнг олд фаржимдан бир неча томчи сийдик чиқади. Бу 5-10 дақиқа давомида содир бўлади, қоғоз билан артиб, қуритмоқчи бўлсам ҳам… Ушбу ҳолим бир неча йилдан бери давом этади, ё простатит ё тсистист сабабли. Ҳуллас, икки йўл тутаман: агар намозгача вақт оз қолган бўлса, таҳоратни фақат ушбу намоз вақти учун оламан; ёки кўпинча бавлдан кейин таҳоратгача 20-30 дақиқа кутаман, бавл йўлларидан сийдик тўлиқ чиқсин, деб. Биринчи саволим, ушбу тутган йўлим туғрими? Таҳоратни маълум сабаб сақлай олмаслик вужудга келса, ҳар бир намоз учун алоҳида таҳорат қилиб, ўша вақт учун барча намозларни ўқиш мумкинлигини ўрганган эдим. Лекин оддий таҳарат олиш билан фақат маълум муддатга таҳорат олишни аралаштирса бўладими? Иккинчи саволим, бир неча томчи бавл ички кийимимни хўл қилади. Одатда таҳорат вақтида сағал сув текказиб тозалагандек бўламан. Лекин жуда ҳам хўл қилиб ташлай олмайман, чанки бунга имкон бўлмайди, хўл ички кийим билан юриш ноқулайлиги сабабли, шу масала бўйича ҳам фикрингизни билмоқчи эдим.\nСийдик чиқадиган жойга салфетка ёки пахта каби нарсани қўйиб олиб, таҳорат қилади. Агар рукъу ва саждаларни қилса таҳорат кетиб қоладиган бўлса, ишора билан намоз ўқийди. Фиқҳий китобларимизда : "Рукъу ва сажда қилганида жароҳатидан қон ёки йиринг чиқадиган киши ишора билан ўқиганда чиқмайдиган бўлса, ишора билан намоз ўқийди" дейилган. - Кимга фарзнинг вақти ўтмасдан истеҳоза, бурун қонаш ёки шуларга ўхшаш бетоҳаратлик етиб туриш одат бўлиб қолган бўлса, ўшанинг сабабидан ҳар фарзнинг вақтига тоҳарат қилади ва у билан ўша вақтда хоҳлаганича фарз ёки нафлни ўқийверади. Мазкур ҳолатларга доимий равишда ел чиқиб туриши, сийдик оқиб туриши, яраси қонаб туриши каби ҳолатлар ҳам қиёс қилинади. Мазкур ҳолатга мубтало бўлган кишилар ҳар намознинг вақтига бир тоҳарат қилиб олиб, ўша намознинг вақти чиққунча тоҳаратли одамга жоиз бўлган ишларни қилаверади. Мисол учун, узрли шахс Бомдод учун тоҳарат қилди. Унинг тоҳарати қуёш чиқиши билан синади. Қуёш чиққандан кейин қилган тоҳарати билан Пешинни ўқиса бўлади. Заволга ўхшаш вақтнинг кириши эмас. Заволдан олдин тоҳарат қилган узрли шахснинг тоҳарати завол бўлиб Пешиннинг вақти кириши билан синмайди. Балки ўша тоҳарат Пешиннинг вақти чиқиши билан синади. Кийимга теккан нажасни жисми, ранги ва ҳиди кетгунича ювиш керак. Сиз бавл оқиб турадиган аъзонгизга уни тўсиб, кийимга теккизмайдиган махсус мослама кийиб юринг.


Буюк меҳр олдидаги қарздорлик\n09:47 / 04.09.2016\nХалқимиз бошига оғир мусибат тушган бу кунда миллионлаб ўзбек ёшлари қатори мен ҳам чуқур қайғудаман. Чўққининг виқори узоқдан залворли кўринганидек мустақиллигимиз меъмори Ислом Абдуғаниевич Каримов амалга оширган бунёдкор ислоҳотларнинг мислсиз қудрати ҳам уни йўқотган кунимизда ҳар бир юртдошимизнинг қалбида пурвиқор тоғдек юксалаётгани шубҳасиз.\nТарих, келажак авлод, албатта, бу буюк ишларга ўз баҳосини беради. Лекин бугунги мусибатли кунда Юртбошини сўнгги йўлга кузатаётиб, кўз ёши билан бирга қуйилиб келаётган айрим мулоҳазаларни билдирмоқчиман.\n1998 йилда - Республика нафис санъат лицейида ўқиб юрган кезларимда “Акс садо” телекўрсатувида иштирок этган бир гуруҳ ёшларга Президентимиз ўз дастхатлари туширилган китобларини тақдим этган эди. Китобда “Катта ишонч ва умид билан!” сўзлари ёзилган эди. Ўшанда 16 ёшда эдим. Бу воқеа бундай бахтга сазовор бўлган бошқа тенгдошларим қаторида менинг ҳаётимни ҳам бутунлай ўзгартириб юборди. Кейинчалик телекўрсатув бошловчиси, таниқли журналист Қуддус Аъзамов айтиб берган эдики, Ислом Абдуғаниевич “Ёшларимиз учун экан бу” деб эринмасдан 200 та китобга ўз қўллари билан ёзиб чиққан эканлар....\nМана шу китобни ҳозиргача энг азиз туҳфа сифатида сақлаб келаман. Кеча машум хабарни эшитибоқ яна ўша китобни титраб варақладим: “Катта ишонч ва умид билан!”... Мана шу сўзлар неча йилдирки, менга куч бериб, доимо фаол, фидойи ва уйғоқ бўлишга ундаб келди. Мана шу жумла сабаб мен қишлоқдан келиб пойтахтдан яшаб қолдим. Олийгоҳга кирдим, ишга жойлашдим. Қаерда ишламай обрў-эътибор топишга, фаол бўлишга, давлат раҳбарининг катта умиди ва ишончини оқлашга астойдил интилдим.\nИслом Каримов бутун халқимизга ишонч, умид берди. У бизни энг оғир дамларда ҳам қаддимизни эгмасликка, ҳеч кимга қарам бўлмасликка ўргатди. У биз ёшларни жасоратга, матонатга, фидойиликка, шу азиз Ватанни чинакамига севишга, тинчликни қадрига етишга ўргатди. Унинг халқимизга, биз ёшларга меҳру муҳаббати чексиз ва ҳадсиз эди!\nКунларнинг бирида - 22 ёшимда менга Президент Фармони билан “Шуҳрат” медалига сазовор бўлганимни айтишди. Мен ўшанда буни тасаввуримга ҳам сиғдира олмагандим. Қишлоққа медални тақиб борганимда ота-онам қувончдан хўнграб йиғлаб юборишганди.\nЎзингиз энди тасаввур қилинг, мустақиллик йилларида қанчадан-қанча йигит-қизлар Юртбошимиз ғамхўрлигидан баҳраманд бўлиб, орден-мукофотлар соҳиби бўлди. Болалар спортига қаратилган эътибор сабабли мамлакатимизда қанчадан-қанча жаҳон ва осиё чемпионлари етишиб чиқди. Руслан Нуриддинов, Ҳасанбой Дўстматов, Шаҳобиддин Зоиров каби олимпиада чемпионлари ана шу сиёсатнинг маҳсули эмасми?!\nЁшларимизнинг бу каби ютуқларни қўлга киритишига замин яратган бир кучли омил бор. Бу – давлат раҳбарининг ишончи ва рағбати! Ислом Каримов биз – ёшларни оталарча яхши кўрар эди. У киши ёшларнинг ютуқларидан беҳад мамнун бўлар эди. У киши бизга ишонарди ва бизни ҳам доимо ҳеч кимдан кам бўлмасликка, ўз кучимизга ва салоҳиятимизга ишонишга даъват қилар эди.\nЮртбошида ёшларга қўшимча қувват, ғайрат-шижоат бағишловчи куч, меҳр бор эди. У киши доимо ёшларимизга мурожаат қилиб, янгидан-янги зафарларга ундарди. Жуда кўп ёшларимиз ўз ютуқларига эришишида давлат раҳбарининг далдаси ва ишончи ҳал қилувчи омил бўлганлигини айтишган.\nМен мана шундай буюк тарихий шахс билан учрашиш бахтига муяссар бўлганимдан фахрланаман. Бу онлар ҳаётимнинг энг унутилмас дамлари бўлиб хотирамда умрбод сақланиб қолади. Юртбоши менга “Ўғлим” деб мурожаат қилган. Бу менга ўзгача далда ва ишонч берган. Умримнинг охиригача у кишининг менга кўрсатган меҳри ва ишончини оқлаш учун бор куч-ғайратимни бағишлайман.\nМустақиллик йилларида Ислом Каримовнинг оталарча меҳри билан минглаб ёшлар – бутун бошли янги бир авлод камолга етди. Биз ёшлар ана шу меҳрга ва ишончга содиқ қолиб, ўз кучимизга ва салоҳиятимизга ишониб, янги марраларни эгаллашимиз шарт. Бу биз учун ҳам фарз, ҳам қарз!\nМустақиллигимизни, тинч ва осуда ҳаётимизни кўз қорачиғидек асраб-авайлаш, Юртбошимиз орзу қилганидек Ўзбекистоннинг дунёдаги ривожланган давлатлар сафидан жой олиши учун фидокорона хизмат қилиш шу юртда яшаётган, миллати ва динидан қатъий назар ҳар бир йигит-қизнинг фарзандлик бурчидир!\nЎшандагина бизга билдирилган катта умид ва ишончни оқлай оламиз, ўшандагина биз ота олдидаги бурчини бажарган фарзанддек виждонан пок ва хотиржам бўлишимиз мумкин.\n“Бўш келманг, фарзандларим, давр бизники, марра бизники”!\nМана шу даъват бугун ўз отаси билан видолашаётган миллионлаб ёшларимизнинг қулоқлари остида худди яшиндек чақнаб, биз ёшларга миллий давлатчилигимиз ривожига улкан ҳисса қўшган буюк давлат арбоби – Ислом Каримов олдидаги қарздорлик ва фарзандлик бурчимизни ҳар лаҳза, ҳар дақиқада ёдга солиб туришини истардим.


Жамият 19.07.2019 106\nХотин-қизларнинг ижтимоий-сиёсий фаоллигини ошириш, уларнинг турли соҳа ва тармоқларда ўз қобилият ва имкониятларини рўёбга чиқариши учун шарт-шароит яратиш, оналик ва болаликни ҳар томонлама қўллаб-қувватлаш, оила институтини мустаҳкамлаш борасида кейинги икки ярим йилда Президентнинг 2 та фармони, 2 та қарори, ҳукуматнинг 6 қарори ва 4 фармойиши қабул қилинди.\nБеш ижобий ташаббуснинг хотин-қизлар бандлигини оширишга доир бешинчиси бўйича 2019-2020 йилларда ҳар бир туманда тикув-трикотаж корхоналарини қуриш ва аёллар учун иш ўринлари яратиш кўзда тутилди. Вилоятимизда ҳам жорий йилда Яккабоғ туманининг Эски Яккабоғ маҳалласидаги ва Китоб тумани Шарқ юлдузи маҳалласидаги тикув цехларида 200 тадан, Нишон туманидаги Дўстлик маҳалласида 140 иш ўрнига эга тикув цехлари қурилиши бошланди. Бандлик бош бошқармаси билан ҳамкорликда ушбу туманлардаги иш билан банд бўлмаган 600 нафар хотин-қиз тикувчилик йўналиши бўйича касбга қайта ўқитилмоқда.\nЎзбекистон Республикаси Бош вазирининг ўринбосари, Хотин-қизлар қўмитаси раиси Элмира Баситхонованинг вилоятимизга ташрифи давомида шу ҳақда айтиб ўтилди.\nВилоят ҳокимлигида ташкил этилган учрашувда вилоят, шаҳар ва туманлар хотин-қизлар қўмиталари раислари, қўмита бошланғич ташкилотлари ва ОАВ вакиллари иштирок этди.\nЭ.Баситхонова ўз сўзида аёллар реабилитация маркази, аёллар маслаҳатхонаси, қизлар саломатлиги маркази, хотин-қизлар тадбиркорлик маркази, маҳалла идораси каби ижтимоий тузилмалар фаолияти, аёлларни иш билан таъминлаш ва уларга кредитлар бериш ҳолатлари билан танишиш, Зулфия номидаги Давлат мукофоти совриндорлари билан юзма-юз суҳбатлар ўтказиб, масъулиятини кучайтириш, ижтимоий ёрдамга муҳтож, имконияти чекланган қизларни қўллаб-қувватлаш каби масалаларга алоҳида тўхталиб ўтди.\nЙиғилиш давомида фаол қайноналарга, оғир ижтимоий шароитда яшаётган, ногиронлиги бўлган хотин-қизларга маиший техника буюмлари топширилди.\n- Бир нафар фарзандим билан амакимнинг уйида яшайман, - дейди Қарши шаҳридаги Насаф маҳалласилик Сурайё Жўраева. - Уй-жой олиш учун қилган мурожаатим бугун ижобий ҳал этилди. Жуда хурсандман.\nХотин-қизлар қўмитаси раиси шу куни Касби туманидаги Дўстлик маҳалласида жойлашган ижтимоий мослашув реабилитация марказининг очилиш маросимида ҳам иштирок этди. Марказнинг пастки қаватида кам таъминланган, ногиронлиги бўлган хотин-қизларнинг иш билан бандлигини таъминлаш мақсадида ташкил этилган 30 ўринли тикувчилик цехи ва фитнес клуби фаолияти билан танишди.\nСўнг туман ФҲДЁ бўлимида келин-куёвлар инновацион мактабининг очилиш маросими ўтказилди. Кўп тармоқли поликлиникадаги аёллар маслаҳат бўлими ва қизлар саломатлиги маркази иш фаолияти бориб кўрилди.


Кредит ташкилотлари пруденциал назорати департаменти - Ўзбекистон Республикаси Марказий банки\nКредит ташкилотлари пруденциал назорати департаменти\nЯнгиланган сана: 2 Апр 2021, 17:09\nРаҳбар: Фазилов Нусратилла Нигматуллаевич\nбанк тизими барқарорлигини сақлаб туриш, омонатчилар, қарз олувчилар ва кредиторларнинг манфаатлари ҳимоя қилинишини таъминлаш мақсадида тижорат банклари (кейинги ўринларда банклар деб юритилади) фаолиятини тартибга солиш ҳамда уларни масофавий (дистанцион) назорат қилиш;\nкредит ташкилотлари ва кредит бюролари фаолиятини лицензиялаш бўйича Марказий банк Бошқарувига ва банк назорати Қўмитасига таклифлар киритиш;\nбанклар ва кредит бюроларини давлат рўйхатига олиш дафтарини ҳамда кредит ташкилотлари ва кредит бюроларига берилган лицензиялар реестрини юритиш;\nаудиторлик ташкилотлари ҳамда аудиторларга банкларда аудит текширувларини ўтказиш ҳуқуқини берувчи тегишли сертификатларни бериш юзасидан Марказий банк Бошқарувига ва Қўмитага таклифлар киритиш;\nМарказий банк томонидан белгиланган иқтисодий нормативлар ва меъёрий ҳуқуқий ҳужжатлар талабларининг тижорат банклари томонидан бажарилишини назорат қилиш;\nбанк-молия тизимини эркинлаштириш ва ислоҳ қилиш юзасидан тегишли таклифлар ишлаб чиқиш ва уларни мувофиқлаштириш;\nбанклар учун мажбурий бўлган иқтисодий нормативларни, молиявий ҳисоботлар тузиш ва банк операцияларини амалга ошириш борасидаги қоидаларни ишлаб чиқиш;\nбанкларнинг молиявий ҳолати, жумладан, активлар (кредитлар) сифати, ликвидлик даражаси ҳамда тўловга лаёқатлилигини таҳлил қилиш ва баҳолаш, банкларнинг ички аудитига доир талабларни ишлаб чиқиш;\nбанк таваккалчиликларини дастлабки босқичда вужудга келишини барвақт аниқлаш, олдини олиш ва бартараф этишда банк имкониятларини ошириш мақсадида турли хил сценарийларда ўтказилган стресс-тестлар натижаларини таҳлил қилиш;\nнобанк кредит ташкилотлари молиявий ҳисоботларини таҳлил қилиш ҳамда улар томонидан Марказий банк томонидан белгиланган иқтисодий нормативлар ва меъёрий ҳуқуқий ҳужжатлар талабларини бажарилиши бўйича кўрсатмалар юбориш;\nМарказий банк томонидан кредит ташкилотлари фаолиятини лицензиялаш ва тартибга солишни такомиллаштириш борасида таклифлар ишлаб чиқиш.\nбанкларни (филиалларини) ташкил этиш ҳамда ломбардлар ва микрокредит ташкилотларига фаолиятни амалга ошириш ҳуқуқини берувчи лицензиялар бериш бўйича тақдим этилган ҳужжатларини ўрнатилган тартибда ўрганиб чиқади, шунингдек ушбу масалаларни кўриб чиқиш учун Қўмитага тегишли ҳужжатларни тайёрлаб, киритади;\nаудиторлик ташкилотлари банкларда аудит текширувларини амалга ошириш учун сертификат ҳамда аудиторларга малака сертификатларини бериш масаласи юзасидан Марказий банкнинг Банкларда аудит текширувларини ўтказиш ҳуқуқини берувчи сертификат ва малака сертификатларини бериш ҳамда аудиторлар малакасини аттестациядан ўтказиш бўйича банк аудити комиссияси муҳокамасига киритиш учун тегишли ҳужжатларни тайёрлайди;\nбанкларда аудит текширувларини амалга ошириш ҳуқуқига эга аудиторлик ташкилотлари фаолиятига доир маълумотларни бир тизимга солади ва умумлаштиради;\nбанкларда аудиторлик текширувларини мувофиқлаштиради;\nбанкларнинг ички аудитига доир талабларни ишлаб чиқади ва Марказий банкнинг норматив-ҳуқуқий ҳужжатларни экспертиза қилиш гуруҳига қиритади;\nбанкларнинг устав капитали уларнинг уставларида кўзда тутилган миқдорда ва қонун ҳужжатлари талабларига мувофиқ, тўғри ва ўз вақтида шакллантирилиши ҳамда кўпайтирилиши устидан назоратни амалга оширади;\nбанкларнинг молиявий ҳолати, жумладан, активлар (кредитлар) сифати, ликвидлик даражаси ҳамда тўловга лаёқатлилигини таҳлил қилади ва баҳолайди;\nбанк таваккалчиликларини дастлабки босқичда вужудга келишини барвақт аниқлаш, олдини олиш ва бартараф этишда банк имкониятларини ошириш мақсадида турли хил сценарийларда ўтказилган стресс-тестлар натижаларини таҳлил қилади;\nбанклар фаолиятига доир асосий молиявий кўрсаткичлар бўйича ҳамда департамент ваколатига тегишли масалалар бўйича маълумотнома ва бошқа материалларни тайёрлайди;\nбанкларнинг кредитлаш, молиялаштириш имкониятларини ўрганади ҳамда амалдаги қонун ҳужжатлари талабларига мувофиқ назорат қилади;\nбанклардан балансларни ва ўрнатилган шаклларда молиявий кўрсаткичлари бўйича ҳисоботларни қабул қилади ва мониторинг қилади;\nбанклар ишончлилиги ва молиявий барқарорлигининг пасайиш сабабларини таҳлил қилади;\nбанклар томонидан қонунлар, меъёрий ҳужжатлар ва улар билан белгилаб қўйилган иқтисодий меъёрлар бузилган ҳолатларда “Ўзбекистон Республикасининг Марказий банки тўғрисида”ги Ўзбекистон Республикаси Қонунининг 53-моддасига мувофиқ тегишли чораларни қўллаш юзасидан банк назорат Қўмитасига таклифлар киритади;\nмуаммоли банкларни молиявий соғломлаштиришга оид чора-тадбирларни ишлаб чиқади ҳамда уларнинг бажарилишини назорат қилади;\nбанкларни қайта ташкил этиш, васийлик тайинлаш ёки тугатиш тўғрисида Марказий банк раҳбариятига таклифлар киритади;\nбанкларда ўтказилаётган инспекция ва улар фаолиятига тегишли алоҳида масалаларни ўрганиш бўйича текширув натижаларини умумлаштиради;\nбанклар фаолиятини тартибга солиш бўйича халқаро ташкилотлар (Халқаро валюта фонди, Жаҳон банки ва бошқалар) билан ахборот алмашишда, ҳамкорликда таҳлиллар ўтказишда, дастурлар ва лойиҳалар ишлаб чиқишда қатнашади;\nЎзбекистон Республикаси банк-молия тизимини эркинлаштириш, ислоҳ қилиш ва такомиллаштиришга доир қонунлар, Президент фармонлари ва қарорлари, Вазирлар Маҳкамаси қарорлари ва фармойишлари лойиҳаларини, шунингдек, банклар фаолиятига тааллуқли меъёрий ҳужжатларни ишлаб чиқишда қатнашади ва Марказий банкка келиб тушаётган мазкур ҳужжатлар лойиҳалари юзасидан лозим бўлса хулосалар тайёрлайди;\nбанк тизимини халқаро даражага олиб чиқиш мақсадида банкларда олиб борилаётган ислоҳотларни, жумладан, минибанклар тармоғини ривожлантиришни мониторинг қилади ва мувофиқлаштиради;\nўз ваколатлари доирасида давлат ва хўжалик бошқаруви органлари, муассасалари ва ташкилотлари, шунингдек, юридик ва жисмоний шахслар ҳамда халқаро ташкилотлар ва тижорат банкларининг банк фаолияти йўналиши бўйича қизиқтирган сўровлари ва хатларга малакали жавоблар тайёрлайди;\nМарказий банкнинг тегишли департаментлари билан биргаликда Департамент ходимлари, тижорат банклари ходимлари ва банк операцияларининг алоҳида турларини амалга оширувчи ташкилотларнинг ходимлари учун семинарлар ташкил этади.\nҲозир сайтда: рўйҳатдан ўтганлар - 0, меҳмонлар - 345


06 июл 2022, Тошкент вақти: 18:19\nСоғлиқни сақлаш вазирлигининг 20 апрелда билдиришича, беморлардан яна икки нафари вафот этди. Вафот этганлардан бири 70 ёшли аёл Чуй вилоятидан, 79 ёшли эркак эса Ўш шаҳридан. Қирғизистонда коронавирус бошланганидан бери бу дарддан ўлганлар 7 кишига етди.\nБир суткада 68 киши тузалди ва жами соғайганлар сони 201 кишини ташкил қилди.\nҲозирги кунда Ўш вилоятида 147, Ўш шаҳрида 87, Бишкек шаҳрида 115, Жалолобод вилоятида 105, Норин вилоятида 68, Иссиқкўл вилоятида 8, Боткен вилоятида 6 киши даволанмоқда. Коронавирусга чалинганларнинг 140 нафари тиббиёт ходими.


Тармоқда ҳақиқий Samsung Galaxy S6 смартфонининг суратлари пайдо бўлди » Ўзбекистон янгиликлари – Zamin.uz\n27-02-2015 | 18:29\nZAMIN.UZ / Технология / 27 Феврал 2015 года3 618\nТармоқда Samsung компаниясининг Mobile World Congress конференциясида тақдим этилиши керак бўлган янги флагманининг суратлари пайдо бўлди.Тахминларга кўра, икки смартфон ҳам бир хил техник кўрсаткичларга эга бўлади. Улар 5,1 дюймли Quad HD-дисплей билан жиҳозланган бўлади. Бундан ташқари, уларга 64 битли Samsung Exynos 7420 процессори, 20 Мпли асосий ва 5 Мпли олд камера ўрнатилади. Смартфонларнинг 32 ГБ, 64 ГБ ва 128 ГБ доимий хотирага эга версиялари мавжуд бўлиб, уларнинг барчасига 3 ГБ тезкор хотира ўрнатилади.Samsung Galaxy S6 и S6 Edge сотувга жорий йилнинг март ойидан чиқиши тахмин қилинмоқда. Хабарларга кўра, Edge версиясидаги смартфонлар дастлаб чекланган миқдорда сотувга чиқади.Манба: www.kun.uz


Хотира – уйғонса гўзал – Jurnalist\ntemur2021-10-15T12:01:06+05:0015 Oktabr, 2021|Умумий янгиликлар|\nЯХШИЛИКДАН БОШҚАСИНИ БИЛМАЙДИГАН ОДАМ ЭДИ\nВақтни ўтишига қаранг, Саъдулла ака бу ёруғ оламни тарк этганига ҳам бир йилдан ошибди. Ҳозир жисман орамизда бўлмаса-да, руҳан қалбимизда яшамоқда.\n…2019 йили С.Ҳакимов узоқ йиллик самарали меҳнати, соҳа ривожига қўшган ҳиссаси учун “Меҳнат шуҳрати” ордени билан мукофотланган эди. Тақдирлаш маросимидан кўтаринки кайфиятда, қўлида гулдасталар билан ишхонамизга – Журналистлар уюшмасига кириб келди.Ходимлар хонасига кириб,яна бирин-кетин табриклар янгради, эсдаликка суратга тушишди, навбат келиб олдиларига кирганимда давлат мукофотини шахсан Президентимиз қўлидан олганини фахрланиб, ҳис-ҳаяжонга тўлиб-тошиб гапириб берди. Сўзини давом этар экан: “Орденни қўлга олганимда биринчи бўлиб кўз ўнгимда дунёдан ўтган онам гавдаланди, у бу кунларни кўрмади”, деди. Кўнгли бўшаганини, кўзидаги намни яшира олмади.\nҲа, устоз кўнгил одами эди. Бирга ишлаган пайтимизда ҳам бирор кишининг қалбини оғритганини эслолмайман. Эшитмаганман ҳам, эшитмаслигимга ишонаман. Ёмонлик қилиш қўлидан келмасди. Хизмат сафари билан вилоятларда бўлганимда у кишини яхши танийдиган кўплаб ҳамкасблар, устозлардан ҳам шундай мазмунда илиқ гаплар эшитаман.\nУюшмага ишга келган (2018 йил) пайтларимда Президентнинг 2017 йил 10 августдаги “Ўзбекистон журналистлари ижодий уюшмаси фаолиятини янада такомиллаштириш чора-тадбирлари тўғрисида”ги қарори ижроси доирасида бир қатор ишлар амалга оширилаётган экан. Қисқаси, навбат ушбу ҳужжатга биноан тасдиқланган “йўл харитаси”нинг тегишли банди ижросига – уюшма раисига хизмат машинаси харид қилишга келди.\nЭнди ўйлаб қарасам, ўша пайтлари анча қизиқувчан бўлган эканман. Саъдулла аканинг олдига кириб: “У уюшма раиси “Каптива”да, бу нодавлат ташкилот раҳбари алламбало машинада юрибди. Сизга“Малибу” олайлик, деганман. Шунда “Малибу” борган жойга “Ласетти” ҳам боради, унинг харажати катта, пулимиз қиммат машинага етса ҳам “Жентра” оламиз”, деганди.\nОрадан бир муддат ўтиб, уюшма моддий-техник базасини янгилаш учун маблағ ажратилди. Ташкилотимизга тегишли ҳамма хоналар, жумладан, раҳбар кабинети учун харид қилинадиган янги мебеллар рўйхати тузилди, келишиш учун олдига кирдик. Бирма-бир кўриб чиқди. Рўйхатдан ўзинингхонасига харид қилиниши кўзда тутилган (сейфдан бошқа) ҳамма нарсани ўчирди. “Хонангиздаги китоб жавони, иш стол-стуллари олинганига анча йил бўлган, алмаштирайлик пул берилган пайти, кейин бундай имконият қачон бўлади”, дедик. Кўнмади.“Буларга нима қилибди, бир жойи учмаган, синмаган, бунақасини топиш қийин, сифати зўр, булар менга ёқади”, деди.Кабинетига замонавий компьютер олиш бўйича берган таклифимиз ҳам шундайлигича қолиб кетган. Ўзи доим ноутбукда ишларди, хонасидаги 7-8 йиллик телевизор ҳамда ранги учиб бир ҳолга келган гиламни янгилашга рухсат бермасди.\nС.Ҳакимов доимо уюшмамиз маблағини тежар, беҳуда сарфланишининг олдини олар, камтар, оддий васамимий, шу билан бирга, даражаси баланд инсон эди. Жаҳли чиққанини кўрмаганман. Майда-чуйда, фисқи-фасод гап-сўзларни тингламасди, тингласа ҳам муносабат билдирмасди. Баланд овозда эмас, босиқлик билан гапирарди. Юзидан нур тараларди. Бир иш бошлашдан олдин унинг оқибати ва охирги нуқтасини кўра оларди. Саховатпешалик қиларди.\nСаъдулла ака фаолияти давомида мамлакатимиз журналистика соҳаси ривожига катта ҳисса қўшди. Жумладан, Ўзбекистон журналистларининг Касб этикаси кодекси ишлаб чиқилиши ва қабул қилинишига эришди. Уюшмага аъзоликни тиклади. Аъзолар учун янги намунадаги гувоҳнома, кўкрак нишони (илгари бўлмаган) тайёрланишига бош-қош бўлди. Муҳаррирлигида ёш журналистларнинг “Ёш юраклар садоси”, “Умид ёғдуси” тўпламлари нашр этилди.Ушбу тўпламларга мамлакатимиз бўйича юз нафардан зиёд истеъдодли ёш журналистнинг энг сара мақолалари киритилди.\nС.Ҳакимов оиласини, Ватанни севарди. Фарзанду набираларига, юртимиз дашту далалари, боғу бўстонларига бағишланган бар қанча асарлар ёзган. Кези келганда айтиш жоиз, ажойиб суҳбатдош ва ҳазилкаш инсон Саъдулла аканинг шеърларини ўқисангиз, мисралар ортида самимий жилмайиб турганини бемалол илғаш мумкин эди ёки ўзи билан суҳбатлашганда худди шеърларини мутолаа қилаётгандай бўлардингиз.\nУстоз билан эллик йилдан ошиқ бирга яшаб, беш фарзандни тарбиялаб вояга етказган Санталат Ҳакимовнинг айтишича, Биринчи Президентимиз вафот этган 2016 йил 2 сентябрь куни устоз Буюк Британиядаги ўғли Дурбекникида бўлган. Воқеани эшитиб, келганига кўп бўлмаган бўлса-да, ушбу мамлакатга икки ҳафтага борган бўлишига қарамай, Ўзбекистонга қайтган: “Халқимиз бошига шундай кун тушганда кўнглимга саёҳат сиғмайди”, деган экан.\nТурли тадбирлар баҳона устознинг Қибрайдаги уйига бир неча марта боришга тўғри келди, бу жараён давом этмоқда. Турмуш ўртоғи, фарзандлари, куёв ва келинлари, невараларини танийман. Уларда устозга хос инсонийлик фазилатларини кўраман. Тўғриси, С.Ҳакимов оила аъзоларинингсамимийлиги, оддийлиги, одоб-ахлоқи, илми, аҳиллиги, ҳамжиҳатлиги, бир-бирига меҳрибонлигига ҳавас қиламан. Ўғиллари Ойбек ва Дурбек билан ака-укадек бўлиб кетдик.\nСаъдулла акадек инсонлар камдан-кам учрайди. Шундай инсон билан қарийб уч йил бирга ишлаш бахти насиб этди. Устоз билан боғлиқ кўплаб воқеалар хотирамда бир умрга муҳрланди. У кишидан ҳаётда асқатадиган жуда кўп нарсаларни ўргандим. “Ҳаммага яхшилик қила олиш керак”, деган сўзлари ҳамон қулоғимга чалинади. Ишда, кўча-кўйда, хуллас, қаерда бўлмайин, шу ўгитга амал қилишга интиламан. Зеро, яхшилик барибир яхши-да.


БАЙРОН СИНТРА СОҲИЛИДА. Ҳикоя - “Китоб дунёси” газетаси сайти\nБАЙРОН СИНТРА СОҲИЛИДА. Ҳикоя\n376 марта кўрилган.\nсербиялик адиб, Нобель мукофоти совриндори\nБайрон Синтрада ҳамроҳлари билан келишолмай қолди. Улар қайси йўл билан ортга қайтиш масаласида тортишиб қолишди. Бундай кезларда хизматкорлари аксига олгандай ҳамиша ғанимларига мойиллик кўрсатиши Байронни яна ҳам дарғазаб қилди.\nХиёбон дарвозасидан ўтишлари билан у йўлни бошқа томонга солди. Якшанба. Қаердандир мусиқа эшитилади. Жаҳлдан тушиш учун масхара бўлишини тамомила унутганча чўлоқланиб ликанглаганча зиналар бўйлаб югура кетди. Унинг нигоҳи қаршисида тобора янги нишабликлар, йўлакчалар ва беқиёс манзара пайдо бўларди: денгиз қуршовидаги яшил адирлар кўм-кўк осмон остида яшнаб ётарди. Зиналардан кўтарилиб бораркан, сира ҳам зўриқмади. Ўзини юқорига кўтарилаётгандек эмас, балки парвоз қилаётган лочиндай ҳис қилди. Бирорта ҳам тирик жонзот йўқ. Ҳатто қушлар ҳам. У эмин-эркин тин оларкан, ёлғизлик аллалайдиган осуда макон ҳам бор экан-ку, деган фикр кўнглидан кечди.\nОлисдаги боғу роғлар, улардан ҳам нарида ястанган денгиз яққол кўзга ташланадиган қалъа деворига туташ йўл бўйлаб тентираб юрганда илкис бир қизга дуч келди. Қиз мўъжазгина ташландиқ ва шип-шийдам тош қоровулхона ёнида, қалъа девори ёнида турарди. У гўё номаълум топшириқ билан қаердандир юборилгандай рўпарасида қўққисдан пайдо бўлди. Қизнинг оппоқ кўйлаги шамолда майин ҳилпирарди. Чучварадай бурнию қуёшда қорайган чеҳрасидан самимият ёғиларди. Тийрак кўзларида шижоат ва шоду хуррамлик жўш урарди. Қиз нотаниш кимсага тортинчоқлик билан аста салом бергандай бўлди, ҳолбуки овози ва нигоҳида саломлашишдан кўра кўпроқ мазмун мужассам эди, лекин буни Байрон англай олмади. У қизнинг саломига алик олиб тўхтади. Қиз ҳамон жойидан жилмасди.\nҚиз ниҳолдай оҳиста солланаркан, қуруқшаган лабларини яларкан, ним табассум билан Байронга тикилди. Португал қиз-жувонларининг бежирим лаблари юракка ғалаён солади! Ақиқдай товланади. Етилиб тасодифан ёрилган мевага ўхшайди. Кавказ қизларининг лабларини бироз эслатгани билан, аслида, лабларининг чеккалари япроқларнинг бандидай кўзга яққол ташланмайди. Байрон мавҳум ниятли кимса каби жуда кулгули ва қатъиятсиз кўринаётган бўлсам керак, деб ўйлади.\nУ одми ва хотиржам қиёфа касб этишга уринди. Азалдан ахтариб юрган сирли манзарани ниҳоят мана шу яшил юксакликда топгандай бўлди.\nТоғ ҳавоси ва рўпарасидаги қизнинг таровати унга чексиз илҳом бахш этди. Чўпонлардан қолган гулхан кули тагидаги чўғдан ўрмонга ўт кетгандай Байроннинг қалбида ҳам аллақандай сирли иштиёқ аланга олди. Ҳатто висол онлари ҳам бахш эта олмайдиган, фақат сирли тушлардагина насиб этадиган ғаройиб завқу шавқдан қалби илк дафъа жунбушга келди. Юраги қинидан чиққудай гуппилаб ура бошлади.\nЛекин тезда эҳтиросини жиловлади, рўпарасидаги паривашга фақат маҳлиё бўлиб тикила бошлади, азбаройи андиша ва журъатсизлик исканжасида қолди, айни пайтда коинот гултожи бўлган башар фарзандига қалбида чексиз ҳурмат-эҳтиром мавжланди.\nХаёлидан шундай фикрлар кечаркан, гоҳ бир жойда ҳайкалдай қотиб қолар, гоҳ эса қизнинг атрофида парвона бўларди; ўз навбатида қиз ҳам ундан нигоҳини узмас, гўё ҳар бир ҳаракатини ютоқиб кузатарди. Байрон нимадир деб пичирларди. У гапиряпман, қизга хушомад қиляпман, деб ўйларди. Улар бир-бирларига шу асно тикилар, бир-бирига парвона бўларди; одатда, бироз кичикроқ ва йирикроқ илиққан икки жонивор бир-бири билан пайваста бўлишдан олдин гоҳ яқинлашиб, гоҳ йироқлашиб, бир-бирларини шу асно кузатадилар, ҳадиксираб ҳидлайдилар. Байрон қизга ҳар қанча маҳлиё бўлмасин, ақлу ҳушини йўқотмади. Айни пайтда кўзларининг беғубор оқию мунчоқдай қорачиғига синчиклаб разм солди. Орада маълум масофа борлигига қарамай самбитдай қомати ва шалоладай сочларининг ифори, ҳатто офтобда униққан оқ кўйлагининг атри маст қилгандай бўлди. У қайта-қайта шайдо бўладиган бўз йигитга ўхшарди, қолаверса, қалбидаги қайноқ кечинма шунчалар жўшқин эдики, гоҳ қанот бахш этса, гоҳ дафъатан маҳв этарди. Ниҳоят, эндиликда чинакам ҳайрат ва лоқайдлик нима эканини теран англаб етганди.\nЙўлаклар сингиб кетган қорамтир буталар орасидан Байрон дафъатан одамларнинг овозларини эшитди. У ширин уйқудан уйғонгандай чўчиб тушди ва ажабланган қиз билан хайрлашишни ҳам унутиб, баланду паст зиналар бўйлаб яна илдамлаб кетди.\nУ ёлғизоёқ сўқмоқлару нишабликлар бўйлаб яна узоқ сайр қилди. Бу йўлаклару нишабликлар бўйлаб яна ўзи анча олдин чиқиб кетган қасрга қайтиб келди. Уни тош ўриндиқларда ҳамроҳлари кўзлари тўрт бўлиб кутиб ўтирарди.\nЛиссабонга Байроннинг таклифига зид равишда ҳамроҳларига маъқул аввал келинган йўл билан қайтишди. Байрон оғзига толқон солиб олгандай лом-мим демасди. У қўзичоқдай ювош тортиб қолган, қолаверса, наинки ҳамроҳларига хайрихоҳлик билан муносабатда бўлар, балки ҳар бир ашёни авайлаб қўлга оларди.\nКейинги кунлар унинг ҳаётида энг осуда ва гўзал тушдай кечди. Денгизга тикилиб ўзи билан ўзи гаплашаётганининг гувоҳи бўлган лиссабонлик ялангоёқ балиқчилар уни телбага ҳам чиқаришди, лекин балиқчилар янглишганди. Байрон ёлғиз эмасди, айни пайтда арвоҳлар билан гаплашгани ҳам йўқ. У Синтрада яшайдиган, кўз-қулоғи, қариндош-уруғлари, исм-шарифию бошпанаси ҳам бор сиймо билан сирлашганди. Лекин муҳими бу эмас. Байрон бу сиймони бирон-бир мева ёки қимматли тош номи билан атамоқчи ҳам бўлди, лекин ғаройиб қиёфасига рахна солади ва ранжитади, деган ўйда бу фикрдан воз кечди. Ниҳоят, уни хаёлан Жажжи хилқат деб атай бошлади. Бироқ унинг исмини овоз чиқариб айтишга ҳам ботинмасди. Фақат хаёлан такрорлаб, лабларини қимтиганча энтикарди, холос. Уни шу асно қалбида авайлар, исмини такрорлагани сайин шароб ичгандай маст бўларди.\nБайрон кўп ўтмасдан Лиссабонни, Португалияни тарк этди. Бошқа ўлкаларни кезаркан, одамлар билан суҳбатлашиш, аёллар билан ҳазил-ҳузул қилиш асносида қалбидаги сирни ошкор қилмас, аксинча, авайлаб сақларди, сўзлар, ашёлар ва қиёфалар замирида кўз қорачиғидай авайлар, пинҳона эслаб ҳузур қиларди.\nБайрон гаплардаги айрим сўзларни у билан чоғиштирар, бундай сўзларни бошқалардан эшитган паллаларда ҳам қалби беихтиёр завқу шавқ билан тўларди. Унинг имзосида Синтра тепалигидаги қизни эслатадиган аранг кўзга ташланадиган нуқтадай чизиқча пайдо бўлди. Лимон, туз, ёғ ва гулхайрига кўзи тушганда уни эсларди. Йигирма чоғли одамлар даврасида овқатланаётган кезларда ҳам бир чимдим тузга назар ташлаб ям-яшил Синтра билан Жажжи хилқатни кўз олдида гавдалантира оларди. Лекин қиз-жувонларнинг қиёфалари, гап-сўзлари ва хатти-ҳаракатларига ҳар қанча синчиклаб назар солгани билан Жажжи хилқатнинг тирноқча ҳам нишонасини топа олмасди.\nХотирасидаги барҳаёт Жажжи хилқат унинг дардига даво бўларди, шу боис у билан боғлиқ хотираларни барча учрашувлар, аёллар ва ҳаётдан ҳам аъло биларди. Денгиз соҳилларида ёлғиз қолган кезларда эса ҳатто тасаввур ҳам қилиб бўлмайдиган чинакам мўъжиза содир бўларди: Синтрадаги ложувард соҳил беқиёс оламга айланарди, чўлоқланиб югуриши – сарбаланд парвоз тусини оларди, ўша учрашувда қалбида жўш урган эҳтиросли кечинмалар эса ошуфта руҳнинг бокира туйғуларига дўнарди.\nҒаройиб сархушлик Байронни бир йилча безовта қилди. Кейин тонг арафасидаги арвоҳлар ва тушлар сингари Жажжи хилқат қиёфаси тобора хира тортиб сўна бошлади, ниҳоят ортиқ безовта қилмай қўйди. Байрон ўзини етимдай ғариб сеза бошлади. Қалбида шиддатли ҳаёт гирдоби яна қайнаб тоша бошлади, учрашувлар ва тўқнашувлар яна бир-бирига занжирдай уланиб кетди, улар билан ёнма-ён аламзада нафрат ҳам қора туғини баланд кўтариб борарди. Синтрадаги сирли лаҳзалардан кейин бундай қисмат яна ҳам заҳматли ва аламли тус олди, чунки эндиликда унга турмушнинг ёвуз қоидалари орзулар салтанатига ҳам дахл қиладигандай ва улардан қутулиб бўлмайдигандай, нажот йўқдай туюларди.


Сўх туманидаги муаммоларни бартараф этишга 1 трлн сўм ажратилади – Газета.uz\nLotinchada 4 июн 2020, 13:10 Сиёсат Жамият\nСўх туманидаги барча муаммоларни бартараф этиш учун 1 трлн сўмга яқин маблағ ажратилиши режалаштирилмоқда. Бу тўғрисида президент қарори лойиҳаси тайёрланмоқда дея хабар берди Сўх тумани ахборот хизмати .\nПрезидент топшириғи билан туманга ташриф буюрган турли вазирликлар ўз соҳалари бўйича икки кун давомида мавжуд муаммоларни ўрганиб, уни тўлалигича бартараф этиш учун дастур лойиҳаси ишлаб чиқишган. Дастурда Сўх — Риштон йўли ва бошқа мавжуд муаммоларни бартараф этиш мақсадида таклифлар билдирилди.\nҲудудда инвестиция соҳасида жорий йил давомида қиймати 101 млрд сўм бўлган 73 лойиҳа амалга оширилиши режалаштирилган. Бунинг натижасида 4,5 минг янги иш ўринлари яратилиши кутилмоқда. Банклар кўмагида 82 лойиҳа амалга оширилиб, Сўх тумани учун 153 млрд сўм кредит йўналтирилади.\nТуманда олий маълумотли кадрлар етишмовчилиги сабабли, сўхлик ёшларнинг олий ўқув юртларига қабул қилиниши учун 500 та квота ажратиладиган бўлди. Туманда янги мактаб ва қўшимча бинолар қурилиши режалаштирилди. Сўхлик ёшлар олий ўқув юртларига қабул қилинаётганида ўз она тиллари — тожик тилида имтиҳон топширишлари ҳам йиғилишда маълум қилинди.\nСув хўжалиги вазирининг маълумотларига кўра, туманда сув захираси етарли, аммо асосий муаммо унинг етказиб берилишида. Симодон, Касминон, Ҳушёр, Малбуд ва Варган ҳудудларида икки ой давомида тик қудуқлар ўрнатилиб, бўш турган ерлар ўзлаштирилади. Тумандаги эски аэродромни қайта таъмирлаб, вилоят марказига ҳаво йўллари орқали бориб келишни йўлга қўйиш масаласи ҳам эътиборда эканлиги айтилди.\nЙиғилиш давомида сўхлик тадбиркорнинг цемент заводи қуриш бўйича тайёрлаган лойиҳаси ҳам қўллаб қувватланиб, ушбу таклифни амалга ошириш учун тегишли вазирликларга топшириқлар берилди. Бундан ташқари, олтита маҳалла фуқаролар йиғинида кичик саноат ҳудудлари ташкил этилиши белгилаб олинди. 3 та дам олиш маскани яратиладиган бўлди.\nТумандаги марказий шифохона ҳамда қишлоқ врачлик пунктлари замонавий қиёфада таъмирланиб, замонавий тиббиёт ускуналари билан жиҳозланади.